BN mesti bergabung dengan PN untuk rampas semula Selangor

Isu mengenai pembentukan Kerajaan Persekutuan kembali menjadi panas setelah tiada satu parti pun yang memperoleh majoriti mudah setelah Pilihan Raya Umum Ke-15 (PRU-15) selesai dijalankan semalam (19 November 2022).

Perhatian kini tertumpu kepada UMNO dan BN, sama ada mereka mahu memilih Perikatan Nasional atau Pakatan Harapan (PH) yang turut dianggotai DAP – parti yang ditentang oleh UMNO.

Ada beberapa sebab kenapa UMNO perlu menolak bekerjasama dengan PH pimpinan Datuk Seri Anwar Ibrahim. Yang penting adalah bagi mengelak parti itu dicop sebagai ‘Pengkhianat Bangsa Melayu‘.

Namun, ada seperkara yang tidak kurang pentingnya iaitu usaha merampas kembali kerusi Dewan Undangan Negeri (DUN) Selangor daripada tangan PH.

Pada PRU-15, BN dan UMNO membawa misi untuk menang sekurang-kurangnya 10 kerusi Parlimen di Selangor, supaya menjadi pemangkin semangat merampas kembali negeri itu pada Pilihan Raya Negeri (PRN), tahun depan.

Ketika PRU-14 lalu, BN juga hanya menang empat kerusi Parlimen di Selangor, tetapi kali ini, mereka ditenggelamkan terus oleh Perikatan Nasional dan PH.

Daripada 22 kerusi Parlimen di Selangor, UMNO dan BN langsung tidak memenangi sebarang kerusi – suatu keadaan yang menunjukkan keangkuhan UMNO menolak perpaduan ummah bersama Bersatu dan PAS, memakan diri sendiri.

PH menguasai sepenuhnya Parlimen di Selangor apabila memenangi 16 kerusi, manakala Perikatan Nasional, enam kerusi.

Bagi peringkat DUN, pada PRU-13, BN hanya menang 12 daripada 56 kerusi DUN, berbanding 20 yang dimenangi pada PRU-12. Dan jumlah itu menurun lagi kepada tinggal empat sahaja pada PRU-14.

Perlu diingat bahawa demografi pengundi berubah apabila Akta Undi18 dikuatkuasakan sekali gus membolehkan individu yang mencecah usia 18 tahun secara automatin didaftar sebagai pemilih sah.

Di Selangor sahaja, kira-kira 273,703 pengundi berusia 18 hingga 20 tahun layak mengundi pada PRU-15 ini, sekali gus boleh merubah pola mengundi yang selama ini kecenderungan pilihan mereka sudah diketahui.

Berdasarkan statistik Suruhanjaya Pilihan Raya Malaysia (SPR), kumpulan usia 21-59 tahun membentuk pengundi terbesar, iaitu 2,805,586 orang, daripada keseluruhan 3,677,848 pengundi di Selangor.

Menarik tentang Selangor ialah latar belakang pengundi yang sebahagiannya datang dari pelosok lain Malaysia untuk mencari rezeki lalu mendaftar diri sebagai pengundi, walaupun ada masih sanggup pulang ke kampung, terutama dari Kelantan dan Terengganu, untuk mengundi atas faktor sentimen tempatan.

Bagi pengundi bukan anak tempatan, peluang pekerjaan, perniagaan, kediaman dan keselesaan hidup faktor utama yang mendorong mereka mengundi kerajaan pilihan mereka, dan setakat ini PH berjaya memenuhi kehendak pengundi tersebut selain tidak lupa mengutamakan anak tempatan.

Bagaimana rancangan UMNO untuk merampas semula negeri terkaya di Malaysia itu – yang ditawan Pakatan Rakyat pada 2008 (PRU-12) yang ketika itu dianggotai PKR, DAP dan PAS – hendak menjadi kenyataan?

Hanya dengan menyingkirkan penentang perpaduan ummah di antara Bersatu, PAS dan UMNO sahaja, hasrat merampas kembali Selangor akan menjadi kenyataan.

Cukup sekadar mengambil contoh undi yang diperoleh calon Pakatan Harapan (PH) di Parlimen Sungai Buloh dalam PRU-15 semalam.

Calon PH di Parlimen Sungai Buloh memperoleh 50,943 undi, manakala calon BN (48,250 undi) dan Perikatan Nasional (29,060 undi). Jika dicampur undi Perikatan Nasional dan BN (77,310 undi), ianya sudah mengatasi PH. Lihat sahaja apa yang berlaku di Perlis dan Perak.

Jumlah itu sekali gus menunjukkan jika UMNO bersetuju bergabung dengan PAS, Bersatu dan Gerakan membentuk perpaduan ummah, sudah pasti PH tidak akan menang. PH sebenarnya takut jika Bersatu, PAS dan UMNO bergabung.

Namun, keangkuhan kepemimpinan Zahid menolak perpaduan ummah akhirnya memberi peluang kepada PH yang turut dianggotai DAP, menang lebih banyak kerusi.

PRU-15 menyebabkan pihak tertentu gembira apabila Melayu berpecah kerana segelintir pemimpin yang gilakan kuasa dan mementingkan diri, takut masuk penjara.

Ketua Pengarang
Agenda Daily


Isu 1MDB: Polis buka kertas siasatan terhadap Apandi Ali

Polis dilaporkan telah membuka kertas siasatan terhadap Tan Sri Mohamed Apandi Ali, berhubung dakwaan salah guna kuasa ketika menjadi Peguam Negara (AG), semasa mengendalikan siasatan terhadap 1Malaysia Development Berhad (1MDB).

FMT memetik Timbalan Ketua Polis Selangor Datuk Sasikala Devi Subramaniam berkata bahawa unit siasatan terkelas (D5) Bukit Aman sedang menyiasat perkara itu.

“Kedua-dua laporan di Selangor dirujuk kepada polis Kuala Lumpur sebelum diambil alih oleh D5 Bukit Aman,” katanya dipetik sebagai berkata.

Siasatan itu dibuat susulan laporan polis Ahli Parlimen Klang Charles Santiago terhadap Apandi di Klang semalam, susulan keputusan Mahkamah Tinggi berhubung perkara itu dan satu lagi laporan polis yang dibuat oleh Parti Pejuang Tanah Air.

Mohamed Apandi pada Julai 2019, menyaman Ahli Parlimen DAP Lim Kit Siang kerana memfitnah secara terbuka mendesaknya “menjelaskan mengapa dia membantu dan bersubahat dalam skandal 1MDB”.

Pada 6 Mei 2019, Kit Siang telah menerbitkan artikel bertajuk “Dangerous Fallacy to think Malaysia’s on the road to integrity” di blognya sendiri, yang mengandungi sebaris ayat yang mengatakan Apandi “harus menjelaskan mengapa” dia didakwa “membantu dan bersubahat dalam 1MDB skandal”.

Tetapi Mahkamah Tinggi pada 23 Mei lalu menolak saman fitnah Apandi, selepas mendapati bukti yang dikemukakan di mahkamah – termasuk keterangan Apandi sendiri – menunjukkan Kit Siang berjaya membuktikan pembelaannya.

Dalam penghakiman setebal 100 muka surat yang dikeluarkan pada 21 Julai, Azimah menyatakan bahawa adalah sangat jelas bahawa Apandi menunjukkan sikap tidak berminat dan ada kala memberi kenyataan bertentangan dalam keterangannya.

Selain sikap tidak berminat, kata hakim itu, bekas peguam negara tersebut tidak kisah ambil terhadap kedaulatan undang-undang yang asas dan akal yang wajar (common sense).


Jazlan bimbang MP UMNO tarik sokongan selepas lihat kejayaan PN dalam PRN

Kejayaan Perikatan Nasional (PN) semasa enam Pilihan Raya Negeri (PRN) minggu lalu membimbangkan kemungkinan akan terdapat Ahli Parlimen (MP) UMNO akan tarik sokongan terhadap kerajaan campuran.

Seorang Ahli Majlis Tertingginya, Datuk Nur Jazlan Mohamed tidak menolak akan ada MP UMNO yang tidak yakin dengan kerajaan campuran ketika ini akan menarik sokongan dan boleh mencetuskan Pilihan Raya Kecil (PRK) selepas ini.

“Buat masa sekarang ini saya percaya kerajaan campuran masih selamat kerana adanya Akta Anti Lompat Parti.

“Tapi tak tahulah kalau ada Ahli Parlimen UMNO yang sanggup nak letak jawatan dan cetuskan PRK lagi.

Sebab jenis ‘desperado’ politik ini, mereka sanggup buat apa saja demi nak penuhi hawa nafsu untuk berkuasa,” katanya dalam kenyataan pada Sabtu.

Beliau berkata, sekiranya itu tidak berlaku maka Perdana Menteri, Datuk Seri Anwar Ibrahim masih ada empat tahun lagi untuk menyakinkan pengundi bahawa Kerajaan Perpaduan adalah yang terbaik untuk negara.

“Jadi semua pihak dalam kerajaan campuran di semenanjung ini baik UMNO, PKR dan DAP perlu memikirkan bagaimanakah cara untuk berdepan dengan dakyah PAS serta PN (Perikatan Nasional) dan memastikan kerajaan hari ini dapat bertahan kukuh hingga habis penggal pentadbiran,” ujar beliau.

Dalam pada itu, Nur Jazlan berkata, kesan daripada kemerosotan sokongan Melayu terhadap UMNO pada Pilihan Raya Umum ke-15 (PRU-15) dan pilihan raya negeri (PRN) di enam negeri adalah kesan daripada serangan cauvinis Cina dalam DAP dan cauvinis PAS.

“Sebab itulah apa yang saya nampak kesan jangka panjang PRU-15 dan PRN lepas adalah satu hasil yang boleh dianggap sebagai ‘by default’.

“Ini kerana walaupun DAP jadi parti paling cemerlang yang menang 46 kerusi daripada 47 yang ditandingi (98 peratus), namun kemerosotan jenama UMNO yang semakin merudum kerana serangan dari cauvinis Cina dalam DAP telah menggoyahkan UMNO sebagai benteng untuk menyekat kemaraan cauvinisme Pas yang jadikan agama sebagai modal politik.

“Dek kerana doktrin DAP yang mempengaruhi pengundi Cina untuk memilih satu parti sahaja membuatkan sejak lebih dua dekad akhirnya sudah memakan diri apabila pengundi Melayu juga dilihat sudah memilih untuk memberi undi mereka kepada satu parti iaitu Pas,” dakwanya.

Apatah lagi katanya, dengan imej UMNO yang semakin dirosakkan oleh musuh luar dan pihak dalaman sendiri membuatkan parti memperjuangkan Melayu dan dalam masa sama menjaga hak bukan Melayu semakin dipinggirkan.

“Jika keadaan kronik ini berterusan, maka DAP tiada pilihan lain kecuali mungkin mereka kena pilih PAS untuk membentuk kerajaan di masa depan.

“Sanggup dan beranikah DAP untuk rujuk semula dengan PAS yang telah ceraikan mereka puluhan tahun dulu?,” soalnya.

Ketua UMNO Bahagian Pulai itu berkata, nasib malang itu bukan hanya akan merugikan UMNO tetapi juga merugikan mereka yang selama ini sibuk menyerang parti sendiri dari dalam.

“Ini kerana kerosakan yang UMNO alami sekarang ini bukannya disebabkan oleh seorang pemimpin saja tapi jenama UMNO sendiri yang sudah dirosakkan oleh pelbagai faktor luaran dan dalam,” tambahnya.


Satu lagi kertas siasatan di Semenanjung libatkan Ebit Liew sedang berjalan

Polis mengesahkan satu lagi kertas siasatan berhubung kes gangguan seksual melibatkan pendakwah terkenal, Ebit Lew di Semenanjung sedang berjalan dan hampir siap dalam masa terdekat.

Siasatan tersebut kini dalam peringkat akhir untuk disiapkan selepas selesai pertuduhan di Sabah baru-baru ini dan siasatan lanjut sedang berjalan, kata Pengarah Jabatan Siasatan Jenayah (JSJ) Bukit Aman, Datuk Seri Abd. Jalil.

“Kita telah menuduh kes yang dilaporkan di Tenom, Sabah manakala satu lagi laporan di Semenanjung masih berjalan,” katanya dipetik laporan Utusan Malaysia hari ini.

Jumaat lalu, Ebit, 37, mengaku tidak bersalah selepas didakwa di Mahkamah Litar di Pejabat Daerah Tenom, terhadap 11 pertuduhan berkaitan gangguan seksual.

Ebit atau nama sebenarnya Ebit Irawan Lew Ibrahim Lew didakwa mengikut Seksyen 509 Kanun Keseksaan yang memperuntukkan hukuman penjara sehingga lima tahun, denda atau kedua-duanya bagi setiap pertuduhan

Mahkamah kemudiannya menetapkan 20 hingga 23 April depan sebagai tarikh penyerahan dokumen, manakala tarikh perbicaraan ditetapkan pada Jun depan.

Ebit dibebaskan dengan jaminan RM1,000 bagi setiap pertuduhan dengan dua penjamin.

Abd. Jalil dilaporkan berkata, Ebit berdepan pertuduhan membuat penghantaran gambar dan perkataan lucah dengan bermaksud mengaibkan kehormatan seseorang melalui aplikasi WhatsApp.

“Semua pertuduhan adalah bagi kesalahan yang didakwa berlaku di daerah Tenom, Sabah antara Mac hingga Jun 2021 terhadap seorang perempuan Melayu.


Bersatu tetap teguh walaupun jika Muhyiddin berundur: Razali

Kepemimpinan Parti Pribumi Bersatu Malaysia (Bersatu) menolak andaian bahawa parti itu akan berkubur jika Tan Sri Muhyiddin Yassin tidak lagi menjadi pemimpin utama.

Ahli Majlis Pimpinan Tertinggi (MPT) Bersatu Datuk Razali Idris memberi contoh ketika Tun Dr Mahathir Mohamad tidak lagi memimpin parti itu.

“Ini dibuktikan selepas Dr Mahathir tidak lagi memimpin Bersatu… Bersatu tidak terkubur apabila Muhyiddin mengambil alih menerajui walaupun langsung tidak menonjolkan diri sebelum itu.

“Dalam Bersatu seseorang pemimpin tidak akan menonjol selagi “bos” masih mengetuai, kerana budaya diamalkan adalah untuk kekal taat kepada ketua yang menerajui parti.

“Kita ada sikap tertib dalam menguruskan parti atau menguruskan jawatan. Kita tidak menonjol merentasi nombor satu. Kita mempunyai pelapis, malah pelapis muda pun ramai.

“Ada dalam MPT Bersatu sekarang ini dari kalangan profesional yang sebelum ini tidak menyertai mana-mana parti. Kita ada doktor, ada PHD, kita ada pelbagai,” katanya menurut FMT.

Razali yang juga Ketua Badan Pimpinan Bersatu Terengganu berkata tindakan Muhyiddin memberi bayangan akan berundur selepas Pilihan Raya Umum Ke-15 (PRU-15) membuktikan bahawa dalam Bersatu tidak boleh “tongkat langit” untuk kekal menjadi ketua sampai bila-bila, selain menjadi isyarat supaya parti bersiap sedia menyusun pelapis.

“Kita Bersatu tak macam parti lain, pegang jawatan tak nak lepas sampai bila-bila… Tengok parti lain macam mana? Ada Presiden PKR kata nak berhenti? Ada pemimpin (presiden) UMNO kata nak berhenti? Presiden AMANAH, Mohamad Sabu nak berhenti?

“Tidak ada. Tapi kita Bersatu tertib akan beri peluang kepada generasi penerus menerajui parti, bukannya nak jadi ‘bos’ sampai bila-bila,” katanya lagi.

Beliau juga mengakui Muhyiddin sebelum ini pernah beberapa kali menyatakan hasrat untuk bersara dari politik, namun pucuk pimpinan yang mahukannya kekal mengetuai PRU-15.

Katanya, ramai pemimpin pelapis ada dalam Bersatu yang mampu kelak menarajui parti, antaranya Timbalan Presiden Ahmad Faizal Azumu; Naib Presiden Radzi Md Jidin; Ronald Kiandee; Mohd Rafiq Naizamohideen; serta Ketua Penerangan Wan Saiful Wan Jan sekalipun mereka mungkin berdepan pelbagai kritikan dalam memantapkan pengalaman.

“Mereka sekarang sedang merintis pengalaman, jadi kita akui ada kelemahan dalam proses itu, tapi itu semua proses untuk lebih baik. Malah dalam Bersatu juga kita ada pemimpin pelapis lain yang mempunyai pengalaman politik, seperti Datuk Seri Mohamed Azmin Ali, Datuk Seri Mustapa Mohamed dan Datuk Seri Hamzah Zainudin.”

Seorang lagi ahli MPT Muhammad Faiz Na’aman pula, jika Bersatu rapuh dan tiada watak yang mampu meneruskan kepimpinan parti pasca-Muhyiddin, mengapa pula UMNO “panik” menjadikan Bersatu sasaran musuh politik utama.

“Persoalan sama ada ‘ori’ atau tidak itu sekadar persepsi sesama orang politik sahaja, sedangkan mereka di luar tetap akan memandang kami sebagai orang BersatU selagi menjunjung logo parti ini,” katanya, dengan menambah sekalipun Muhyiddin bersara beliau tetap diperlukan sebagai penasihat politik.


Petronas naikkan elaun pelajar

Petroliam Nasional (Petronas) akan menaikkan dua kategori elaun untuk pelajar di bawah tajaan mereka, melibatkan 2,267 orang berkuat kuasa serta-merta.

Kategori pertama melibatkan kenaikan elaun buku dan peralatan belajar daripada RM1,000 kepada RM1,500, untuk pelajar di Malaysia dan tambahan RM500 untuk pelajar di luar negara.

Kategori kedua pula melibatkan pelajar yang baru menerima penajaan Program Penajaan Pendidikan Petronas (PESP), di mana elaun induksi akan dinaikkan daripada RM4,500 kepada RM 5,000.

Kenaikan kedua-dua elaun ini mengambil kira kos sara hidup yang semakin tinggi, dan bantuan ini diharap dapat meringankan beban pelajar dan ibu bapa, seterusnya memudahkan proses pembelajaran pelajar.

Tajaan ini diharap dapat mendorong pelajar mengorak melangkah lebih jauh untuk menggapai cita-cita dan pulang dengan kejayaan, serta seterusnya menabur bakti kepada industri dan negara yang tercinta.

Program PESP telah melahirkan tenaga kerja profesional, mahir dan berketerampilan dalam kalangan generasi muda, khususnya bagi mencapai sasaran ‘Negara Maju Berpendapatan Tinggi’ seperti yang ditetapkan dalam Rancangan Malaysia Ke-12.

Oleh itu, penerima PESP diingatkan agar tidak mensia-siakan peluang yang diberikan oleh pihak Petronas, dengan mencipta kecemerlangan dan kembali menyumbang kepada negara.

Pada tahun ini, seramai 600 pelajar ditawarkan belajar di bawah program PESP melibatkan nilai tajaan lebih RM340 juta, iaitu bilangan tajaan pelajar tertinggi sepanjang pelaksanaan program ini.

Petronas adalah antara penyokong kuat kepada usaha memperkasa bidang sains, teknologi, dan inovasi (STI) sebagai pemboleh daya kepada pemantapan sosioekonomi negara.

Malah, syarikat gergasi petroleum negara ini juga telah melaksanakan pelbagai inisiatif dan program bagi memupuk minat pelajar dalam bidang Sains, Matematik, Kejuruteraan dan Teknologi (STEM) bermula dari sekolah rendah.


Pembukaan sempadan beri kesan positif kepada ekonomi negara

Malaysia berada di landasan yang betul untuk mencapai unjuran pertumbuhan ekonomi pada tahun ini berikutan pembukaan semula sempadan negara minggu depan, kata Menteri di Jabatan Perdana Menteri (Ekonomi), Datuk Seri Mustapa Mohamed.

Beliau berkata perkembangan terbaharu ini akan memberi kesan yang sangat positif kepada ekonomi terutamanya sektor perkhidmatan.

Katanya pembukaan sempadan amat dinantikan oleh seluruh rakyat dan komuniti perniagaan termasuk pengusaha industri kecil dan sederhana.

“Kita lebih yakin untuk mencapai unjuran Keluaran Dalam Negara Kasar (KDNK) sekitar 5.5-6.5 peratus,” katanya memetik laporan Bernama ketika melawat Malaysia Healthcare Expo 2022 di Jakarta, Indonesia, anjuran Malaysia Healthcare Travel Council (MHTC) selama empat hari yang berakhir hari ini.

Menurut Mustapa, Johor bakal menerima impak ekonomi yang besar memandangkan aktiviti rentas sempadan darat Malaysia dan Singapura kembali rancak.

Pada awal bulan ini, Perdana Menteri Datuk Seri Ismail Sabri Yaakob mengumumkan bahawa negara akan memasuki Fasa Peralihan Ke Endemik dan pembukaan semula sempadan mulai 1 April.

Sementara itu, Mustapa yang juga pengerusi bersama MHTC, menjangka pelancong kesihatan dari Indonesia akan mencapai jumlah yang sama direkodkan sebelum pandemik Covid-19 menjelang 2025.

Pada 2019, lebih 675,000 rakyat Indonesia mendapatkan rawatan perubatan di Malaysia dan hanya seramai 635 orang untuk tempoh 2020 hingga 2021.

Dengan pembukaan sempadan, katanya beliau berharap kedatangan mereka akan beransur-ansur naik dan seterusnya meningkatkan kembali industri pelancongan kesihatan negara.

“Malaysia menjanjikan penjagaan kesihatan yang selamat untuk pelancong perubatan Indonesia,” katanya.

Empat wakil pelancongan negeri dan 10 hospital ahli MHTC mempamerkan tawaran penjagaan kesihatan yang terbaik antaranya dalam bidang kesuburan, kardiologi, onkologi dan Hepatitis C.

Mustapa diiringi Kuasa Usaha Kedutaan Malaysia di Indonesia (Chargé d’affaires) Adlan Mohd Shaffieq, Ketua Pegawai Eksekutif MHTC Mohd Daud Mohd Arif, Pengarah Pemasaran Indonesia MHTC Farah Delah Suhaimi dan Pengarah Tourism Malaysia Jakarta Junus Suhid.


Zahid takut bayang-bayang, hilang jawatan: Ketua Penerangan PAS

PAS meminta Presiden UMNO Datuk Seri Ahmad Zahid Hamidi untuk berhenti seketika daripada “berpolitiking” kerana takut dengan bayang-bayang sendiri dan kehilangan jawatan.

Ketua Penerangan PAS Ir Khairil Nizam Khairudin berkata Zahid sepatutnya memberi fokus kepada menggerakkan jentera UMNO untuk bersama-sama Perdana Menteri Datuk Seri Ismail Sabri Yaakob dan kerajaan hari ini dalam usaha menyelesaikan masalah rakyat, terutama dalam aspek ekonomi yang menekan akhir-akhir ini.

Menurutnya masalah utama yang dihadapi oleh negara pada hari ini bukanlah isu parti mana atau siapa yang perlu dominan dalam kerajaan tetapi krisis ekonomi.

“Peningkatan inflasi semakin menghimpit rakyat khususnya golongan berpendapatan rendah,” katanya dalam kenyataan hari ini.

Khairil Nizam juga meminta Majlis Tertinggi (MT) UMNO memberi nasihat kepada Zahid yang kerap memberi tekanan kepada Ismail Sabri – yang juga Naib Presiden UMNO – untuk segera mengadakan Pilihan Raya Umum Ke-15.

Katanya sebagai ketua parti besar orang Melayu yang berpengalaman, Zahid haruslah berjiwa besar bersama-sama kerajaan pada hari ini untuk meneruskan agenda kesejahteraan rakyat dan bukan meletakkan kepentingan diri sendiri sebagai keutamaan.

“Tujuan PAS menyokong kerajaan pada hari ini adalah untuk memastikan kebajikan rakyat terpelihara dan negara ini dapat ditadbir dengan lebih baik berbanding kerajaan Pakatan Harapan. Jangan diheret rakyat dalam konflik perebutan kuasa dalam parti.

“Sepertimana Presiden UMNO mahu menangguhkan pemilihan parti demi perpaduan dan kestabilan UMNO, begitulah juga hasrat kerajaan pada hari ini untuk meletakkan kestabilan negara sebagai keutamaan tertinggi.

Berikan sokongan tidak bersyarat kepada Perdana Menteri untuk beliau dan Kabinet beliau pulihkan negara ini dan membawa Malaysia ke tahap yang lebih tinggi,” katanya.

Khairil Nizam turut mengingatkan supaya kepercayaan yang diberikan oleh rakyat dan parti-parti lain dalam kerajaan tidak dihancurkan semata-mata untuk menyelamatkan diri sendiri.

Semalam, Pengarah Pilihan Raya PAS yang juga Menteri Besar Kedah Datuk Seri Muhamad Sanusi Md Nor memberi jawapan balas terhadap serangan Zahid ke atas parti Islam itu dengan mengatakan desakan Zahid supaya PRU-15 diadakan segera untuk menyelamatkan dirinya.

Zahid dalam kenyataan semalam, mendakwa Presiden PAS Tan Sri Abdul Hadi Awang sebenarnya takut parti itu kehilangan kerusi mereka sekiranya PRU-15 disegerakan.

“Mungkin kalau pilihan raya (diadakan) cepat, beliau khuatir partinya akan hilang kurang daripada 18 kerusi Parlimen sedia ada,” kata Zahid.

Susulan itu, Sanusi berkata Zahid, yang kini berdepan perbicaraan puluhan kes jenayah rasuah, bertegas mahu mengadakan PRU lebih awal daripada sepatutnya kerana takut dipenjarakan.

“Dia takut masuk penjara kalau PRU lambat.

“Talian hayat dia untuk elak masuk penjara hanyalah cuba merebut kuasa untuk memastikan kluster mahkamah dapat diselamatkan daripada hukuman melalui campur tangan kerajaan baharu,” kata Sanusi.

Untuk rekod, Zahid kini sedang menghadapi 40 pertuduhan rasuah berhubung Sistem Visa Luar Negara (VLN) dan 47 pertuduhan pecah amanah, rasuah dan pengubahan wang haram membabitkan puluhan juta ringgit dana milik Yayasan Akalbudi.

Bagi kes Yayasan Akalbudi, Zahid telah diperintah membela diri setelah Hakim Mahkamah Tinggi Kuala Lumpur Datuk Collin Lawrence Sequerah memutuskan bahawa pihak pendakwaan berjaya menimbulkan kes prima facie terhadapnya.

Presiden UMNO itu didakwa dengan 12 pertuduhan pecah amanah, iaitu menggunakan dana Yayasan Akalbudi untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah pula, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Permohonan Najib pinda tarikh pelepasan pasport dibenarkan Mahkamah Rayuan

Permohonan Datuk Seri Najib Razak meminda tarikh bagi pelepasan dan pemulangan pasportnya untuk ke Singapura dibenarkan Mahkamah Rayuan hari ini.

Keputusan itu diputuskan panel tiga hakim diketuai Hakim Datuk Seri Kamaluddin Md Said selepas mendapati alasan diberikan bekas Perdana Menteri itu adalah munasabah namun menegaskan mahkamah tidak sewenang-wenangnya meluluskan permohonan Najib.

Dua lagi panel hakim tersebut Datuk Nordin Hassan dan Datuk Hashim Hamzah.

Najib memohon meminda tarikh selepas menangguhkan perjalanan bagi membantu jentera parti UMNO pada Pilihan Raya Negeri (PRN) Melaka yang bakal berlangsung 20 November depan.

Kamaluddin berkata, mahkamah mendapati pihak pendakwaan yang memutuskan untuk tidak membantah permohonan itu berbuat demikian selepas menimbang dan meneliti alasan berkenaan dan mendapati ia adalah munasabah.

Kali ini, katanya, mahkamah juga mendapati terdapat alasan yang munasabah selepas meneliti permohonan dan afidavit sokongan pemohon (Najib) dan disebabkan itu pendakwaan tiada alasan untuk membantah.

“Ia sudah dipertimbangkan oleh pihak pendakwaan, bukan bermakna responden sewenang-wenangnya tidak bantah. Bagi pihak mahkamah pula, ini kali kedua di mana kali pertama alasan pemohon ialah untuk melawat anak perempuannya yang bersalin di Singapura dan sekarang alasan kedua untuk PRN Melaka.

“Saya mengingatkan kamu bahawa tiada lagi alasan kali ketiga kerana mahkamah akan disalah anggap dan dilihat sewenang-wenangnya beri kelulusan. Jadi mahkamah membenarkan permohonan ini dan pasport hendaklah dikembalikan pada atau sebelum 6 Disember,” katanya lapor portal BH.

Terdahulu, peguam, Muhammad Farhan Shafee memberitahu panel, jadual perjalanan Najib ke Singapura terpaksa diubah kerana beliau diamanahkan dengan tanggungjawab untuk memastikan parti bertindak teratur dan sewajarnya pada PRN Melaka ketika ketiadaan Presiden UMNO, Datuk Seri Ahmad Zahid Hamidi yang ketika ini mendapatkan rawatan sakit belakang di Jerman.

Beliau berkata, permohonan pihaknya untuk meminda tarikh itu daripada 20 Oktober hingga 22 November kepada 25 Oktober hingga 6 Disember ini sudah dibenarkan oleh Mahkamah Tinggi yang mendengar perbicaraan kes jenayah dihadapinya.

Sementara itu, Timbalan Pendakwa Raya, Shafiq Hasim tidak membantah permohonan berkenaan.

Pada 18 Oktober lalu, mahkamah sama membenarkan permohonan Najib untuk mendapatkan pasport antarabangsanya buat sementara bermula 20 Oktober hingga 22 November ini bagi membolehkan bekas Perdana Menteri itu melawat anak perempuannya Nooryana Najwa yang kini berada di Singapura dan melahirkan anak kedua dua hari lalu.

Menurut afidavit sokongan bagi permohonan meminda tarikh itu, Najib berkata, perancangannya berubah di mana beliau akan bertolak ke Singapura pada 21 November dan pulang ke tanah air pada 5 Disember ini atau lebih awal daripada tarikh berkenaan.

Katanya, pada masa sama, beliau akan memulangkan pasport antarabangsanya kepada mahkamah selewat-lewatnya pada 6 Disember ini.

Najib menunggu keputusan rayuannya terhadap keputusan Mahkamah Tinggi Kuala Lumpur pada 28 Julai tahun lalu yang menjatuhkan hukuman penjara 12 tahun dan denda RM210 juta selepas mendapati beliau bersalah atas tujuh tuduhan pecah amanah jenayah, pengubahan wang haram dan menyalahgunakan kedudukan berhubung dana RM42 juta SRC International.


Aktiviti jualan vaksin kini dalam siasatan polis: CITF

Susulan menerima aduan daripada orang ramai mengenai dakwaan aktiviti penjualan vaksin baru-baru ini, Badan Bertindak Imunisasi Covid-19 (CITF) telah memberikan kerjasama sepenuhnya kepada Polis Diraja Malaysia (PDRM) untuk siasatan lanjut.

Sehubungan itu CITF menjelaskan butiran terperinci akan diumumkan PDRM dalam masa terdekat.

“CITF sedang memberikan kerjasama sepenuhnya kepada PDRM untuk menyegerakan siasatan dakwaan penyelewengan ini.

“Kami difahamkan beberapa tangkapan telah dibuat dan polis akan memberi keterangan selanjutnya,” katanya dalam satu kenyataan hari ini.

Tambah CITF tiada vaksin atau slot janji temu boleh dijual sama sekali.

“Pemberian suntikan vaksin dilaksanakan secara percuma kepada semua penduduk Malaysia di bawah Program Imunisasi Covid-19 Kebangsaan (PICK),” katanya.

Terdahulu, CITF membuat dua laporan polis pada 14 dan 22 Jun lalu hasil aduan orang ramai berhubung perkara itu.

CITF berkata, Jawatankuasa Jaminan Akses Bekalan Vaksin Covid-19 (JKJAV) memutuskan bahawa vaksin tidak boleh dijual kepada penerima atau dibekalkan kepada pihak lain tanpa kebenaran Kerajaan Persekutuan.

“Ingin juga kami tegaskan bahawa tiada kelulusan dikeluarkan JKJAV kepada mana-mana pihak untuk tujuan ini.

“Sehubungan itu, orang ramai diminta untuk terus melaporkan kepada PDRM sekiranya ada tawaran penjualan vaksin kepada mereka,” katanya lagi.


Portal insurans Selangor yang kontroversi sedang diperkukuh ciri keselamatan, kata MBI

Tidak ada elemen pembocoran data rakyat dan penduduk Selangor berlaku menerusi Program Insurans Am Selangor (INSAN) kerana ia dilindungi oleh kerajaan negeri.

Menteri Besar Selangor (Pemerbadanan) atau MBI Selangor dalam kenyataan memaklumkan bahawa dakwaan wujudnya elemen pembocoran data rakyat dan penduduk negeri itu adalah tidak tepat, ia selepas beberapa pengundi Selangor mendakwa data peribadi mereka digunakan tanpa mendapat kebenaran dalam portal itu.

“Disebabkan dakwaan tidak tepat yang disebar luas, beberapa pihak tidak bertanggungjawab telah menyalahgunakan laman sesawang (program INSAN) ini untuk tujuan yang berniat jahat.

“Oleh itu, laman sesawang berkenaan sedang diperkukuhkan dengan ciri keselamatan tambahan dan akan aktif dalam masa terdekat,” menurut kenyataan itu.

MBI Selangor memaklumkan inisiatif kerajaan Selangor yang bermula 1 Okt 2022 bertujuan memberi perlindungan insurans am kepada enam juta rakyatnya dengan badan korporat itu dilantik sebagai agensi pelaksana, manakala Wavpay Fintech Holding Sdn Bhd sebagai pengendali perkhidmatan.

INSAN adalah antara inisiatif dan komitmen kerajaan negeri untuk mengurangkan beban kewangan rakyat apabila berlakunya kemalangan atau kematian selaras dengan laporan peningkatan kemalangan jalan raya di Malaysia daripada 370,286 pada 2021 kepada 545,588 pada 2022.

“Rakyat Selangor berumur dari 30 hari hingga 80 tahun layak dilindungi di bawah INSAN. Terdapat dua jenis skim INSAN iaitu konvensional yang disediakan oleh AmGeneral Insurance Berhad dan bagi takaful pula disediakan oleh Takaful Ikhlas General Berhad.

“Sehingga Julai 2023, sejumlah 44 kes tuntutan telah diselesaikan merangkumi jumlah pemberian pampasan sebanyak RM537,000 meliputi kes kematian dan kecacatan kekal,” menurut kenyataan itu.

Menurut kenyataan itu disebabkan aduan kekangan untuk mendaftar khususnya warga emas, kerajaan Selangor mengambil inisiatif melaksanakan proses prapendaftaran secara automatik dengan memadankan maklumat daftar pemilih Suruhanjaya Pilihan Raya dan nombor kad pengenalan rakyat serta penduduk negeri.

“Meskipun prapendaftaran automatik ini menyediakan polisi kepada rakyat dan penduduk di negeri Selangor, setiap penerima polisi perlu menyempurnakan proses pengesahan diri serta bersetuju menerima tawaran perlindungan ini.

“Jika pengesahan tidak dibuat, tuntutan perlindungan sosial RM10,000 untuk kes kematian atau kes hilang upaya akibat kemalangan tidak akan diberikan. Tidak berlaku pembocoran data kerana data program INSAN dilindungi oleh kerajaan negeri,” menurut kenyataan itu.

Maklumat lanjut berhubung program INSAN boleh dirujuk pada lampiran soalan lazim yang disertakan dan laman sesawang INSAN di www.programinsan.com.


399 individu dalam 16 kluster dijangkiti Covid-19 hari ini

Dalam tempoh 24 jam sehingga 12 tengah hari tadi sebanyak 16 kluster baharu dikesan di seluruh negara membabitkan 399 individu, menjadikan keseluruhannya 5,263 kluster dengan 3,899 telah ditamatkan dan 1,364 masih aktif.

Daripada keseluruhan jumlah kluster baharu itu, jangkitan di tempat kerja merekodkan 10 kluster, empat komuniti (dua di Kelantan dan masing-masing satu di Sarawak serta Pahang), dan dua kluster kumpulan berisiko tinggi di Johor dan Perak.

Tiga daripada kluster tempat kerja direkodkan di Johor membabitkan 74 jangkitan, diikuti dua di Selangor (26 jangkitan), dan masing-masing satu di Labuan (8 kes), Pulau Pinang (22 kes), Sarawak (37 kes), Sabah (23 kes), dan Perak (14 kes).

Pada masa sama Ketua Pengarah Kesihatan Tan Sri Dr Noor Hisham Abdullah berkata 17,205 pesakit Covid-19 disahkan sembuh hari ini menjadikan kumulatif kepada 1,840,453 kes, berbanding 2,082,876 kes positif sejak awal tahun lalu.

Menurutnya daripada 15,549 jangkitan baharu hari ini, 1,594 pesakit terdiri daripada bukan warganegara Malaysia.

“Sebanyak 263 kes baharu hari ini terdiri daripada pesakit kategori 3, 4, dan 5, manakala selebihnya pesakit kategori 1 dan 2,” katanya.

Beliau berkata, seramai 1,165 pesakit dirawat di unit rawatan rapi (ICU) dengan 888 kes disahkan positif Covid-19, manakala 277 lagi adalah kes disyaki, kemungkinan, dan kes dalam siasatan.

“Kes memerlukan bantuan pernafasan adalah sebanyak 689 kes dengan 401 disahkan Covid-19, sementara 288 kes disyaki, kemungkinan, dan kes dalam siasatan,” katanya.

Dr Noor Hisham juga berkata kadar kebolehjangkitan Covid-19 atau Ro/Rt pada jangkaan mengikut kes seharian pada 18 September 2021 untuk seluruh negara adalah 0.94.


DUN Negeri Sembilan bubar Sabtu ini

Dewan Undangan Negeri (DUN) Negeri Sembilan bakal dibubarkan Sabtu ini bagi memberi laluan kepada pilihan raya negeri (PRN).

Menteri Besar Negeri Sembilan, Datuk Seri Aminuddin Harun berkata tarikh itu mendapat perkenan Yang Dipertuan Besar, Tuanku Muhriz Ibni Almarhum Tuanku Munawir.

“Pada pagi ini saya mendapat perkenan Yang Dipertuan Besar Tuanku Muhriz Ibni Almarhum Tuanku Munawir untuk menandatangani watikah membubarkan DUN Negeri Sembilan bagi memberi ruang PRN diadakan.

“Alhamdulillah, tarikh pembubaran 1 Julai ini,” katanya kepada pemberita di Wisma Negeri di Seremban, hari ini, lapor Bernama.

Terdahulu, Aminuddin tiba di Istana Hinggap jam 10 pagi untuk menghadap Tuanku Muhriz.

Aminuddin berkata beliau telah memohon pejabat Yang Dipertua DUN Negeri Sembilan supaya dapat menyegerakan pemakluman rasmi tarikh pembubaran DUN ke-14 kepada Suruhanjaya Pilihan Raya (SPR) bagi memberi ruang PRN diadakan serentak dengan lima negeri yang lain.

Sementara itu beliau berkata, pentadbiran kerajaan negeri akan berfungsi sebagai kerajaan interim yang beroperasi seperti biasa bagi memastikan sistem perkhidmatan kerajaan kekal efisien.

Negeri Sembilan yang mempunyai 36 kerusi DUN itu antara enam negeri yang akan mengadakan PRN pada tahun ini selain Selangor, Terengganu, Pulau Pinang, Kelantan dan Kedah.


Berita ringkas Dewan Rakyat 1 Ogos

Dakwaan PBS dilaksana tergesa-gesa tak tepat: Menteri Pendidikan

Dakwaan pelaksanaan Pentaksiran Berasaskan Sekolah (PBS) dibuat secara tergesa-gesa bagi menggantikan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) adalah tidak tepat, menurut Menteri Kanan Pendidikan Datuk Dr Radzi Jidin.

Beliau berkata PBS sebenarnya telah dilaksanakan lebih 10 tahun lepas bermula 2011 di peringkat sekolah rendah dan diperluaskan ke peringkat sekolah menengah setahun kemudian.

“Kita telah membuat sesi libat urus melibatkan ramai pihak, dalam konteks ini kita dapati dalam setiap keputusan nak dibuat, akan ada kekangan, sama ada kita nak tunggu situasi menjadi sempurna baru kita nak laksanakan, kita tak tahu bila,” katanya menurut Bernama.

Beliau menjawab soalan tambahan Natrah Ismail (PH-Sekijang) mengenai sama ada kerajaan bertindak secara tergesa-gesa bagi menggantikan UPSR dan PT3 dengan pelaksanaan PBS pada sesi soal jawab di Dewan Rakyat hari ini.

Menjelas lanjut beliau berkata pentaksiran yang bertujuan menilai aspek intelek, emosi, rohani, jasmani dan sosial murid itu adalah langkah melahirkan generasi baharu yang lebih kreatif dan terbuka.

Malah Radzi berkata sistem pendidikan di seluruh dunia kini cuba mengurangkan tumpuan kepada peperiksaan bagi tujuan melahirkan generasi lebih kreatif.

Projek hidroelektrik Nenggiri diteruskan: Takiyuddin

Pembinaan projek loji janakuasa hidroelektrik Nenggiri di Gua Musang, Kelantan yang berkapasiti 300 megawatt akan diteruskan oleh anak syarikat Tenaga Nasional Berhad (TNB) iaitu TNB Power Generation Sdn Bhd (TPGSB).

Menteri Tenaga dan Sumber Asli Datuk Seri Takiyuddin Hassan berkata kerja pembinaan stesen janakuasa itu telah dimulakan sejak 1 Mac tahun ini dan dijangka siap serta mula beroperasi pada 1 Jun 2027.

“Dengan tasik takungan utama seluas 53.84 kilometer persegi, projek ini mampu membantu kerajaan Kelantan mengurangkan kesan fenomena banjir besar yang kerap melanda negeri ini selain mengatasi isu perbekalan air bersih serta pengairan, selain membuka peluang pekerjaan kepada rakyat tempatan ketika pembinaannya dan pelbagai lagi potensi kegiatan ekonomi apabila ia siap kelak,” katanya.

Beliau menjawab soalan Datuk Ramli Mohd Nor (BN-Cameron Highlands) yang ingin tahu sama ada kementerian akan meneruskan projek pembinaan empangan hidroelektrik berkenaan serta ingin tahu sama ada pembinaannya akan menjejaskan kehidupan masyarakat Orang Asli di kawasan sekitar pada sesi soal jawab di Dewan Rakyat hari ini.

Takiyuddin berkata kerajaan tidak menafikan pembinaan empangan Nenggiri akan memberikan kesan kepada flora dan fauna serta tiga perkampungan Orang Asli iaitu Kampung Kuala Wias, Pos Pulat dan Pos Tohoi yang mempunyai 1,115 penduduk.

Kabinet kaji semula VOA pelancongan

Kementerian Pelancongan, Seni dan Budaya (MOTAC) dan Kabinet akan mengkaji semula pelaksanaan kemudahan ‘visa semasa ketibaan’ (VOA) bagi mengelakkan kemudahan itu disalah guna pelancong asing, Dewan Rakyat diberitahu hari ini.

Timbalan Menterinya Datuk Seri Dr Santhara Kumar berkata MOTAC sentiasa menyokong pelaksanaan kemudahan itu, namun wujud masalah lain apabila pelancong asing yang mengunakan VOA tidak pulang ke negara asal selepas masuk ke negara ini.

“Misalnya, VOA digunakan oleh pelancong dari India sebelum ini, kita dapati warga asing berselerak di Brickfields hingga ada yang berniaga. Kita tak mahu perkara ini berulang lagi,” katanya menjawab soalan tambahan Datuk Mohammad Bakhtiar Wan Chik (PH-Balik Pulau) mengenai pelaksanaan VOA untuk rakyat asing pada sesi soal jawab di Parlimen.

Koperasi ternak 2.5 juta ayam tangani isu sekuriti makanan

Sebanyak 2.5 juta ayam telah diternak menerusi penglibatan 21 koperasi berasaskan agromakanan dalam skim kontrak ternakan ayam, Dewan Rakyat diberitahu hari ini.

Timbalan Menteri Pembangunan Usahawan dan Koperasi Datuk Muslimin Yahaya berkata skim itu dilaksanakan dengan kerjasama syarikat integrator yang berperanan membekalkan anak ayam, dedak, makanan tambahan, ubatan dan pemeriksaan berkala tumbesaran ayam.

“Sebanyak 184 koperasi terlibat secara langsung dalam menjalankan aktiviti berkaitan agromakanan yang menyumbang kepada sekuriti makanan dengan menjana pusingan pendapatan keseluruhan sebanyak RM274,687,368.

“Koperasi berasaskan agromakanan menawarkan barangan berasaskan pertanian dan ternakan seperti ayam pedaging, ayam kampung, daging lembu dan ikan ternakan pada harga yang berpatutan melalui rangkaian kedai Coopmart, kedai runcit, pasar tani dan pasar raya,” katanya.

Beliau menjawab soalan Datuk Mohd Hatta Md Ramli (PH-Lumut) mengenai peranan koperasi berasaskan pertanian untuk membantu menangani isu sekuriti makanan.

Lebih setengah juta terima bantuan JKM dalam enam bulan pertama

Seramai 523,354 penerima telah menerima bantuan Jabatan Kebajikan Masyarakat (JKM) membabitkan kos RM1.241 bilion bagi tempoh Januari hingga Jun ini.

Menurut Timbalan Menteri Pembangunan Wanita, Keluarga dan Masyarakat Datuk Seri Siti Zailah Yusoff, daripada jumlah itu, penerima bantuan tertinggi adalah dari Sabah dengan kos RM157.4 juta, diikuti Johor (RM132.4 juta), dan Sarawak (RM125.1 juta)

“Jadi kita harapkan dengan bantuan yang disediakan oleh kerajaan, ia dapat meringankan beban kumpulan sasar yang memerlukan dan ini menunjukkan bagaimana keprihatinan kerajaan hari ini, kerajaan begitu prihatin untuk memastikan rakyat Malaysia terpelihara,” katanya dalam sidang media di Bangunan Parlimen, di sini hari Ini.

Kementerian Pembangunan Wanita, Keluarga dan Masyarakat telah mengkhususkan RM1.772 bilion atau 71 peratus daripada RM2.5 bilion jumlah peruntukan belanja mengurus kepada bantuan kebajikan melibatkan 517,414 penerima di bawah JKM.


Selepas gagal ramal menang PRU-15, Rafizi buat ramalan lagi PH menang Kedah

Rafizi Ramli sekali lagi membuat ramalan Pakatan Harapan (PH) boleh memenangi Pilihan Raya Negeri (PRN) Kedah pada 12 Ogos ini.

Walaupun ramalan semasa Pilihan Raya Umum Ke-15 (PRU-15) ramalan Timbalan Presiden PKR itu tersasar, beliau sekali mendakwa PH-UMNO sudah menang lapan kerusi Dewan Undangan Negeri (DUN) Kedah setakat ini,

Rafizi juga mendakwa PH-UMNO mampu meningkatkan jumlah sehingga 15 kerusi memasuki minggu kedua nanti.

Malah menurut beliau, tidak mustahil PH-UMNO dapat memenangi 19 kerusi untuk membentuk kerajaan negeri baharu pada 12 Ogos ini.

“Yang menjadi pertandingan di bawah ialah di Kedah sebab negeri ini merupakan negeri yang mampu bertukar-tukar kerajaan.

“Setakat ini, saya ingat PH telah melepasi antara lima hingga lapan kerusi selepas berada separuh kempen dan mampu lepasi 15 tapi untuk bentuk kerajaan ialah 19 kerusi.

“Dalam tempoh minggu pertama kita rasa telah lepasi lapan kerusi, kalau kita kekalkan momentum,” katanya ketika berkempen pada Jelajah Madani di Taman Delima, Sungai Petani.

Mengulas lanjut, Rafizi berkata, beliau tidak ambil kisah dengan ramalan Perikatan Nasional akan menyapu bersih 36 kerusi di negeri ini.

Kata beliau, sepanjang minggu pertama berkempen, keyakinan Kerajaan Perpaduan telah melonjak tinggi berada di tahap sekarang.

“Dalam tempoh seminggu kempen menunjukkan bahawa dari segi naratif kempen PN, mereka dalam mood bertahan dan tidak ada modal.

“Tapi apa yang kita tidak pasti ialah sama ada kita cukup masa minggu ini menyakinkan terutamanya pengundi atas pagar atau pengundi Melayu yang sebenarnya tahu mereka tak puas hati dengan PN tapi masih lagi tebal dengan naratif Melayu Islam,” katanya.

Rafizi juga memberitahu, sokongan pengundi Melayu di Kedah telah naik tujuh peratus dan berharap terdapat peningkatan pada minggu kedua kempen nanti.


Kerajaan dijangka bentang Bajet lebih besar untuk pulih ekonomi

Bajet 2022 yang lebih besar peruntukan dijangka bakal dibentangkan kerajaan pimpinan Perdana Menteri Datuk Seri Ismail Sabri Yaakob yang sedang dalam peralihan ke fasa endemik.

Kesan Covid-19 kepada negara masih dirasai walaupun proses vaksinasi sudah berjalan dengan baik, kini tumpuan pasti terarah kepada proses pemulihan dan langkah-langkah untuk membina semula perniagaan serta memangkin pembaharuan negara.

Menteri Kewangan Senator Tengku Datuk Seri Zafrul Tengku Abdul Aziz berkata Bajet kali ini kerajaan akan memastikan bajet tersebut komprehensif dan inklusif, selaras dengan semangat “Keluarga Malaysia”, dengan tiada individu atau perniagaan yang tercicir dalam menerima bantuan dan sokongan kerajaan, terutamanya mereka yang terjejas teruk akibat Perintah Kawalan Pergerakan (PKP) yang berpanjangan pada 2021.

Selain itu, belanjawan esok akan turut memastikan kesinambungan Pelan Pemulihan Negara (PPN) yang dirancang semasa pentadbiran Tan Sri Muhyiddin Yassin sebelum ini dalam memacu pemulihan ekonomi.

Untuk rekod, Bajet 2021 yang dibentang kerajaan Perikatan Nasional (PN) bernilai RM322.5 bilion (yang kemudian disemak semula kepada RM314.8 bilion) dan dijangka Bajet 2022 akan lebih besar.

Sektor kesihatan dilihat sebagai penerima manfaat terbesar walaupun hutang kerajaan Persekutuan meningkat kepada 61.2 peratus daripada Keluaran Dalam Negara Kasar (KDNK), dengan paras hutang statutori sebanyak 56.8 peratus sehingga Jun 2021.

Menurut Ahli Ekonomi UOB Bank Julia Goh dan Loke Siew Ting, jumlah perbelanjaan kerajaan diunjurkan meningkat 2.9 peratus kepada RM338 bilion pada 2022, menjadikannya lebih besar daripada bajet sebelumnya.

Kerajaan juga dijangka terus membantu sektor yang paling teruk terjejas akibat pandemik seperti pelancongan, peruncitan serta perusahaan mikro, kecil dan sederhana (PMKS).

“Ini sebahagiannya akan diimbangi oleh anggaran kutipan hasil sebanyak RM230 bilion, menyebabkan kekurangan fiskal sebanyak RM107.3 bilion pada 2022. Jurang bajet bersamaan dengan 6.5 peratus daripada KDNK pada tahun depan, lebih kecil daripada anggaran tujuh peratus daripada KDNK pada tahun ini,” kata mereka dalam nota penyelidikan.

Langkah berterusan untuk meningkatkan kemahiran dan melatih semula pekerja turut dapat dilihat selain melindungi dan mewujudkan peluang pekerjaan baharu untuk rakyat.

“Mungkin pengumuman bajet kali ini akan memberi lebih banyak penjelasan mengenai bagaimana kerajaan merancang untuk mengurangkan jurang bajet, berdasarkan RMK12 telah menunjukkan kekurangan fiskal sebanyak 3.0 hingga 3.5 peratus daripada KDNK menjelang 2025, berbanding anggaran 2022 sebanyak 6.5 hingga 7.0 peratus,” kata Ketua Ekonomi Bank Islam, Mohd Afzanizam Abdul Rashid kepada Bernama.

Dari segi hasil cukai, walaupun terdapat permintaan supaya kerajaan mengkaji untuk melaksanakan cukai keuntungan luar biasa dan cukai keuntungan modal atau memperkenalkan semula Cukai Barang dan Perkhidmatan (GST), pakar menjangka tiada cukai baharu akan dilaksanakan dalam Bajet 2022 kerana persekitaran yang tidak menentu disebabkan COVID-19 di peringkat domestik dan global yang boleh menjejaskan kestabilan pertumbuhan ekonomi Malaysia.

Bagaimanapun, dalam Kenyataan Pra–Bajetnya, MoF menyatakan kerajaan sedang mempertimbangkan langkah-langkah untuk meningkatkan hasil cukai melalui peningkatan pematuhan cukai.

Cadangan dalam kajian termasuklah pelaksanaan Program Pendedahan Sukarela Khas (SVDP) untuk cukai tidak langsung yang ditadbir oleh Jabatan Kastam Diraja Malaysia (JKDM).

Ia turut mencadangkan pengenalan sijil pematuhan cukai sebagai pra-syarat untuk penender yang mengambil bahagian dalam perolehan kerajaan.

“Ketiga, pelaksanaan nombor pengenalan cukai (TIN) dan mengkaji semula pelaksanaan cukai yang dikenal pasti mempunyai elemen ketirisan hasil atau amalan berbahaya,” katanya.

Kajian semula yang menyeluruh terhadap rangka kerja insentif cukai turut dijalankan untuk memastikan insentif cukai yang ditawarkan kepada pelabur asing dan tempatan kekal relevan dengan landskap perniagaan semasa selain terus mengekalkan daya saing negara dalam menarik pelaburan berkualiti.

Sementara itu, terdapat kemungkinan lebih banyak peruntukan untuk projek berkaitan infrastruktur.

“Senarai projek lebuh raya dan kereta api telah dinyatakan dalam RMK12, dan kami menjangka akan turut ditampilkan dalam Bajet 2022,” kata Ahli Ekonomi MIDF Amanah Investment Bank Bhd, Abdul Mui’zz Morhalim kepada Bernama.

Antara projek itu ialah Landasan Berkembar Lembah Klang (KVDT), Laluan Kereta Api Pantai Timur, Lebuhraya Pan Borneo, Lebuhraya Pantai Barat dan Lebuhraya Central Spine Road.


MP UMNO dan PN tiba di Istana Negara, kelibat Anwar gagal dikesan

Ahli-ahli Parlimen (MP) UMNO dan Perikatan Nasional (PN) sudah tiba di Istana Negara bagi menghadap Yang di-Pertuan Agong hari ini, ia bagi mengesahkan pendirian berhubung Surat Akuan (SD) yang diarah dihantar semalam selepas berakhir tempoh diberikan.

Bagaimanapun, tidak kelihatan kelibat Ketua Pembangkang Datuk Seri Anwar Ibrahim.

Bas membawa MP UMNO dilihat memasuki Pintu Dua Istana Negara pada pukul 10.38 pagi, diikuti lebih 10 kenderaan lain.

Difahamkan, Ahli Parlimen dari Barisan Nasional (BN), Bersatu dan PAS juga antara yang dijadual tiba di Istana Negara antara pukul 11 pagi hingga 4 petang ini.

Terdahulu semalam, jemputan ke Istana Negara dihantar kepada MP daripada Gabungan Parti Sarawak (GPS), Bersatu, UMNO, MCA, MIC, PAS, dan beberapa parti lain dan MP bebas.

Pada pukul 4 petang semalam, tamat tempoh untuk MP menyerahkan satu surat akuan bersumpah bagi menamakan seorang calon Perdana Menteri kepada Istana Negara.

Notis itu yang dikeluarkan Yang Dipertua Dewan Rakyat Datuk Azhar Azizan Harun kepada 220 Ahli Dewan Rakyat, bagi membolehkan seorang daripada mereka yang mempunyai kepercayaan majoriti dilantik sebagai perdana menteri, susulan peletakan jawatan Muhyiddin yang juga MP Pagoh, Isnin lepas.


Semakin ramai kanak-kanak di Eropah, AS hidap hepatitis misteri

Kes hepatitis yang tidak diketahui asal usulnya, pertama kali dikesan menjangkiti kanak-kanak United Kingdom (UK), kini telah direkodkan di empat lagi negara Eropah serta Amerika Syarikat (AS), kata agensi kesihatan Kesatuan Eropah (EU) pada Selasa (19 April).

Pada Jumaat Pertubuhan Kesihatan Sedunia (WHO) memaklumkan sedang memantau 84 kes hepatitis akut teruk yang dilaporkan di Britain sejak 5 April dan menjangkakan lebih banyak kes sedemikian dalam beberapa hari akan datang.

Kes kini telah direkodkan pada kanak-kanak di Denmark, Ireland, Belanda dan Sepanyol, kata Pusat Pencegahan dan Kawalan Penyakit EU (ECDC) dalam satu kenyataan pada Selasa.

Sembilan kes yang disyaki juga telah direkodkan di negeri Alabama di AS, kata agensi itu.

“Siasatan sedang dijalankan di semua negara yang melaporkan kes. Pada masa ini, punca sebenar hepatitis pada kanak-kanak ini masih tidak diketahui,” kata ECDC.

Dalam kebanyakan kes, kanak-kanak terbabit tidak mengalami demam. Tetapi beberapa kes di UK sangat teruk sehingga pesakit terpaksa dipindahkan ke bahagian pakar hati kanak-kana, manakala enam lagi menjalani pemindahan hati, kata WHO dan ECDC.

Jangkitan ini kebanyakannya menjejaskan kanak-kanak berumur di bawah 10 tahun dan gejalanya, termasuk demam kuning, cirit-birit, muntah dan sakit perut.

Virus hepatitis yang diketahui, dari A hingga E, tidak dikesan pada kanak-kanak. Oleh itu, pihak berkuasa kesihatan Britain telah meneliti pautan kepada virus biasa, atau kemungkinan punca lain seperti Covid-19 atau faktor persekitaran.

Buat masa ini, penyiasat mengesyaki bahawa punca paling mungkin adalah jangkitan, kata ECDC.

“Tiada pautan kepada vaksin Covid-19 dikenal pasti dan maklumat terperinci yang dikumpul melalui soal selidik kepada kes tentang makanan, minuman dan tabiat peribadi gagal mengenal pasti sebarang pendedahan biasa,” kata ECDC.

Di Perancis “dua kes hepatitis akut yang mana kajian tentang punca timbulnya penyakit itu telah dilaporkan oleh Hospital Universiti Lyon” membabitkan kanak-kanak di bawah umur 10 tahun dan “sedang disiasat”.

Kes hepatitis akut dalam kalangan kanak-kanak jarang berlaku. Kejadian kedua-dua kes ini tidak dijangka dan tidak menunjukkan, pada peringkat ini, lebihan kes di Perancis.

Meera Chand, pengarah klinikal dan jangkitan baharu di Agensi Keselamatan Kesihatan UK, badan perlindungan kesihatan awam, berkata “langkah kebersihan biasa” seperti mencuci tangan “membantu mengurangkan penyebaran banyak jangkitan yang kami sedang menyiasat”. – Agensi


Tiada PKP selepas ini walaupun diancam Omicron, kata Menteri

Penularan Covid-19 varian Omicron yang mengancam negara tidak akan menyebabkan kerajaan melaksanakan Perintah Kawalan Pergerakan (PKP) sekali lagi selepas ini.

Jaminan itu diberikan Menteri Kanan Pertahanan Datuk Seri Hishammuddin Hussein yang menjelaskan kerajaan tidak menolak kemungkinan menyekat pergerakan keluar dan masuk ke Malaysia daripada pelbagai negara yang dianggap berisiko.

Namun kerajaan tidak menolak kemungkinan menyekat pergerakan keluar dan masuk ke Malaysia daripada pelbagai negara yang dianggap berisiko, katanya lagi.

Ketetapan itu mungkin dilakukan sekiranya ada negara didapati berisiko tinggi.

“Perkara ini kita mengambil kira daripada pembentangan oleh Menteri Kesihatan, Khairy Jamaluddin yang menyatakan bahawa sebanyak 245 kes Omicron telah disahkan di Malaysia dan sebahagian besar kes jangkitan itu masih lagi berpunca daripada kepulangan pengembara dari luar negara.

“Penting untuk saya tegaskan, pendekatan melaksanakan PKP secara besar-besaran seperti sebelum ini tidak akan dilaksanakan semula. Ini ke arah usaha kita bersiap-sedia untuk masuk ke fasa transisi endemik yang sepatutnya diumumkan awal tahun ini,” katanya selepas mempengerusikan Mesyuarat ke-11, Menteri Kuartet Covid-19 hari ini.

Hishammuddin berkata, perancangan untuk mengumumkan peralihan fasa endemik terpaksa ditangguhkan kerana pemantauan terhadap Omicron dan pada masa sama situasi daripada kesan bencana banjir baru-baru ini selain kluster pengembara yang pulang dari luar negara.

Terdahulu, Hishamuddin mengadakan Mesyuarat Menteri Kuartet Covid-19 bersama Menteri Kewangan, Datuk Seri Tengku Zafrul Tengku Abdul Aziz; Khairy; Menteri Sumber Manusia, Datuk Seri M Saravanan; Menteri Pengangkutan Datuk Seri Dr Wee Ka Siong dan Ketua Pengarah Kesihatan, Tan Sri Dr Nor Hisham Abdullah.

Mengulas laporan mengenai varian baharu deltacron, Hishammuddin berkata, masih terlalu awal untuk membuat rumusan mengenai penemuan varian berkenaan.

Buat masa ini, katanya, varian Omicron dilihat tidak memberi kesan begitu serius kepada kesihatan individu tetapi menular dengan dahsyat.

“Kita lihat jangkitan hingga 100,000 di negara-negara Eropah dan 500,000 di Amerika Syarikat dan kita banyak bersandarkan daripada laporan Kementerian Kesihatan (KKM) mengenai kesan kepada sistem kesihatan kita, asalkan tidak membawa tekanan kepada hospital dan unit rawatan rapi (ICU), saya rasa tak membimbangkan.

“Namun, kita banyak bergantung kepada apa yang dinasihatkan dan apa yang dipantau KKM,” katanya.


Terpulang kepada kerajaan halalkan ketum, ganja perubatan: Ayob Khan

Polis Diraja Malaysia (PDRM) menyerahkan kepada kerajaan sama ada mahu menghalalkan ketum atau ganja untuk perubatan, namun ketika ini kedua-duanya masih disenaraikan mengikut akta berkaitan racun dan dadah berbahaya.

Sehubungan itu, PDRM tetap mengambil tindakan terhadap sesiapa sahaja yang didapati menyalahgunakan bahan terlarang itu mengikut peraturan sedia ada.

Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay menegaskan ketum masih tersenarai di bawah Akta Racun 1952.

“Memiliki atau menggunakan memang jadi satu kesalahan. Polis akan mengambil tindakan kepada sesiapa yang didapati menyalahgunakannya. Akan tetapi sama ada ia mahu dihalalkan atau tidak, kita serah kepada kerajaan.

“Begitu juga dengan ganja yang diletakkan di bawah Akta Dadah Berbahaya 1952. Kita perlu faham kedua-dua jenis dadah ini masih lagi tersenarai di bawah undang-undang yang saya sebutkan tadi dan mengandungi bahan mengkhayalkan,” katanya dalam temu bual khas yang disiarkan Utusan hari ini.

Ayob dipetik sebagai berkata setakat ini belum ada kajian terperinci, sebaliknya ada sesetengah pihak yang mendakwa ketum mempunyai elemen perubatan.

“Sejauh mana ia telah dibuktikan? Setahu saya tiada lagi. Kalau ada yang cakap ketum boleh turunkan darah tinggi atau kencing manis, ia sekadar testimoni. Belum ada kajian. Sama juga dengan ganja,” katanya.

Selain itu, beliau berkata tidak ada satu negara pun yang sifar dadah dan usaha ke arah itu adalah mustahil.

“Sebab apa? Kerana perniagaan dadah ini memberi pulangan keuntungan yang amat tinggi. Jika syabu di Malaysia harga sekilo RM36,000. Tapi kalau dieksport ke Indonesia harganya mencecah RM100,000 dan Australia pula harga sekilo adalah RM300,000.

“Buatlah hukuman apa pun, pulangan yang dijanjikan lumayan. Yang kedua, kita perlu ingat Malaysia ini kedudukan geografinya terletak di tengah-tengah.

“Di sebelah utara, kita berhampiran dengan segitiga emas dadah. Dadah yang dibawa masuk ada untuk kegunaan dalam negara dan ada untuk dieksport ke negara lain.

“Selain itu, kita kesan ada dadah yang masuk ke negara ini dari Asia Selatan dan Asia Barat sebelum dihantar ke negara lain. Hakikatnya, lokasi Malaysia ini strategik selain kemudahan yang baik. Kita ada pelabuhan, sistem kewangan dan komunikasi yang berfungsi baik,” katanya.

Ayob juga berpendapat polis tidak perlu mewujudkan pasukan khas, seperti Pasukan Khas Taktikal Perisikan Narkotik (STING) untuk menangani isu membabitkan dadah.

“Tidak perlu banyak sangat pasukan atau tambah unit yang sedia ada. Mengapa perlukan satu unit lain untuk jalankan tugas yang sama. Kita pun ada unit strike khas. Nanti orang keliru dan tidak tahu mana satu yang betul (unit). Jadi kita perlu mantapkan sahaja apa yang ada.

“Contohnya, peralatan baharu yang lebih canggih, jumlah anggota dan sebagainya. Sindiket-sindiket ini sudah kaji cara kita dalam sesebuah operasi. Sebab itu peralatan penting dan tidak boleh bergantung kepada tenaga manusia semata-mata. Peralatan bantu kita banyak operasi dan siasatan,” katanya.


Johor dan Sabah catat peningkatan mangsa banjir pagi ini

Jumlah mangsa banjir di Sabah dan Johor meningkat sedikit daripada 1,666 orang malam tadi kepada 1,735 pagi ini.

Hujan lebat berterusan di kedua-dua negeri menyumbang kepada peningkatan mangsa banjir dan tiada tanda air akan surut pada masa terdekat.

Di SABAH, bilangan mangsa meningkat kepada 758 orang daripada 220 keluarga di 15 pusat pemindahan sementara (PPS), berbanding 690 orang daripada 204 keluarga malam tadi.

Sekretariat Jawatankuasa Pengurusan Bencana Negeri (JBPN) dalam kenyataan memaklumkan mangsa teramai ialah di Telupid dengan 425 orang daripada 120 keluarga yang dipindahkan ke lapan PPS.

“Seramai 123 orang daripada 46 keluarga dipindahkan ke tiga PPS di Paitan, di Beaufort seramai 118 orang daripada 33 keluarga di satu PPS, di Beluran seramai 47 orang daripada sembilan keluarga di dua PPS dan Lahad Datu seramai 45 orang daripada 12 keluarga di satu PPS.

“Mangsa banjir di Paitan dan Beluran dijangka meningkat manakala daerah lain dijangka kekal,” menurut kenyataan itu.

Di JOHOR, jumlah mangsa banjir di tiga daerah meningkat sedikit kepada 977 orang setakat 8 pagi ini berbanding 976 malam tadi.

Sekreteriat JPBN memaklumkan sebanyak 10 PPS yang menempatkan 273 keluarga masih beroperasi di Batu Pahat, Kota Tinggi dan Segamat.

“Batu Pahat masih mencatatkan jumlah mangsa tertinggi dengan 873 orang, diikuti Segamat (63) dan Kota Tinggi (41),” menurut jawatankuasa itu.

Sementara itu, Sungai Bekok di Batu Pahat masih merekodkan tahap bahaya dengan bacaan 18.75 meter dan menunjukkan trend peningkatan.


Beberapa kekeliruan mengenai ibu hamil dan vaksin Covid-19

Kajian mendapati ibu hamil mudah dijangkiti oleh Covid-19 tiga kali ganda dari orang biasa. Apabila sudah dijangkiti kemungkinan untuk bergejala teruk kategori 3, 4 dan lima adalah tinggi mencecah 70% dari mereka.

Begitu juga dengan kes kematian meningkat lebih 1.5 kali ganda.

Amat menyedihkan ibu-ibu hamil ini tidak diberi pilihan yang tepat. Malah ditakut-takutkan dengan kesan-kesan sampingan yang terlalu minima berlaku. Inilah pertimbangan antara hidup dan kehidupan, antara hidup dan mati.

Kajian klinikal sedang dijalankan untuk mengetahui secara lebih konklusif keberkesanan dan keselamatan vaksin terhadap ibu hamil.

Namun daripada data-data laporan kajian dalam populasi didapati bahawa pemberian vaksin kepada ibu hamil adalah selamat digunakan serta tiada kesan sampingan yang serius.

Seluruh dunia 20% ibu hamil telah pun diberi vaksin Covid-19. CDC, FDA dan beberapa persatuan profesional perubatan telah menyimpulkan bahawa adalah pilihan tepat diberikan kepada ibu hamil vaksin berdasarkan kepada kes yang mereka temui semakin meningkat.

Pemberian vaksin itu tidak perlu dilengahkan sama ada peringkat awal hamil ataupun peringkat akhir hamil.

Terdapat beberapa keliruan yang cuba disebarkan oleh pihak tertentu yang mengaitkan vaksin dan ibu hamil.

1) Gugurkan kandungan jika tahu hamil selepas cucuk vaksin?
Tidak benar. Jangan sesekali cuba gugurkan kandungan tersebut tanpa indikasi yang kuat dari pakar obstetrik dan ginekologi. Vaksin tidak menyebabkan keguguran. Vaksin juga tidak menyebabkan kecacatan kepada bayi yang sedang membesar, walaupun ia dalam tempoh 3 bulan yang pertama.

2) Tangguhkan pemberian vaksin jika merancang untuk hamil?
Jangan tangguh! Vaksin tidak menyebabkan ketidaksuburan. Sudah banyak kajian yang mengesahkan bahawa vaksin itu tidak mengganggu sistem hormon dan pergerakkan sperma / Ovum.

Vaksin bukan punca mandul. Malah, vaksin adalah keadah terbaik bagi melindungi kita dari terus dijangkiti oleh Covid-19. Secepat mungkin kita dapatkan vaksin adalah lebih baik dan akhir sekali kita dapat keluar dari Pandemik ini. Andai kata anda hamil dalam tempoh tersebut tahniah dan syabas.

3) Jika hamil perlu buat ultrasound secara terperinci, mana tahu ada kecacatan atau tidak?
Tidak perlu terburu-buru untuk buat ultrasound terperinci. Bahkan seperti yang dibincangkan di atas bahawa vaksin itu tidak pun menyebabkan bayi yang sedang membesar itu terbantut dan seumpama. Oleh itu berbincanglah dengan doktor anda untuk melakukan ultrasound dalam tempoh yang sesuai.

4) Tangguhkan dahulu vaksin jika tarikh bersalin sudah tiba?
Tidak perlu tangguh jika kerajaan telah menawarkan vaksin kepada anda, terus rebutlah peluang itu. Apabila tempoh bersalin dan berpantang nanti menyebabkan anda semakin sukar untuk ke pusat pemberian vaksin dan melambatkan lagi vaksinasi terhadap diri anda. Risiko dijangkiti Covid-19 akan tetap wujud.

Dr Suhazeli Abdullah
Pakar Perubatan Keluarga

Rujukan:
[1] ACOG: Vaccinating Pregnant and Lactating Patients Against COVID-19.
[2] SMFM: Experts in High-Risk Pregnancy Respond to the FDA’s Decision to Offer the Newly Approved COVID-19 Vaccine to Pregnant and Lactating People.
[3] SMFM Statement: SARS-CoV-2 Vaccination in Pregnancy.
[4] WHO: The Moderna COVID-19 Vaccine: What You Need to Know.
[5] ACOG and SMFM Joint Statement on WHO Recommendations Regarding COVID-19 Vaccines and Pregnant Individuals.
[6] Vaccinating During Pregnancy Has Become Even More Urgent As ICU Beds Fill Up.


PRN Johor: SOP berkempen hampir selesai, penularan Omicron dinilai

Prosedur operasi standard (SOP) bagi Pilihan Raya Negeri (PRN) Johor kini berada di fasa akhir penelitian Kementerian Kesihatan (KKM) sebelum dibawa ke Suruhanjaya Pilihan Raya (SPR).

Menteri Kesihatan Khairy Jamaluddin Abu Bakar berkata kementeriannya masih meneliti SOP PRN Johor dari segi penilaian risiko memandangkan pilihan raya itu akan dilaksanakan dalam persekitaran berbeza berbanding PRN Melaka dan Sarawak sebelum ini susulan penularan varian Omicron dalam negara.

“Apa yang kita tahu adalah SOP bagi PRN Melaka berjaya, tiada kenaikan ketara pada angka kes, dan begitu juga dengan SOP bagi PRN Sarawak.

“Tetapi SOP PRN Johor lain sedikit kerana kini kita ada penularan wabak varian Omicron,” katanya lapor Bernama.

Khairy terdahulu menghadiri pelancaran Program Imunisasi Covid-19 Kanak-kanak (PICKids) di Hospital Tunku Azizah.

Dalam pada itu, Khairy berkata adalah tidak mustahil untuk angka kes Covid-19 naik ekoran PRN Johor tidak lama lagi.

“Dengan adanya Omicron, untuk mengatakan tidak akan ada peningkatan ketara pada jumlah kes, saya tidak boleh jamin. Tapi apa yang kita lihat di Johor ini, keseriusan kes dan kemasukan ke hospital tidak akan meningkat dengan mendadak tetapi akan ada kenaikan kes,” katanya.

Dalam perkembangan lain, ditanya mengenai SOP bagi ibadah umrah yang kembali dibenarkan bermula 8 Feb ini, beliau berkata prosedur itu kini sedang dimuktamadkan dan akan dibentang dalam masa terdekat.

“SOP bagi umrah, Pengarah Kawalan Penyakit KKM Datuk Dr Norhayati (Rusli) sedang muktamadkan, hari ini atau esok beliau akan bentangkan kepada saya,” katanya.

Kerajaan sebelum ini mengumumkan umat Islam di negara ini boleh kembali mengerjakan ibadah umrah bermula 8 Feb ini selepas ditangguhkan sementara pada 8 Jan lepas berikutan peningkatan varian Omicron Covid-19 dalam kalangan jemaah.


PRU-15: Azmin yakin Perikatan Nasional menang dua pertiga kerusi

Berikutan sambutan dan sokongan yang semakin meningkat dalam kalangan pengundi Pilihan Raya Umum Ke-15 (PRU-150 Sabtu depan, Pengarah Pilihanraya Perikatan Nasional (Perikatan) Datuk Seri Mohd Azmin Ali yakin parti itu akan memperoleh dua pertiga kerusi Parlimen.

Menurutnya Perikatan menyasarkan 112 kerusi bagi membentuk Kerajaan Persekutuan, namun sambutan yang semakin menggalakan daripada rakyat, khususnya pengundi, beliau yakin jumlah itu mencapai dua pertiga majoriti.

Katanya tidak ada yang mustahil untuk Perikatan memperoleh 112 kerusi, malah mungkin lebih bagi membentuk sebuah Kerajaan Persekutuan yang mutlak pada 20 November.

“Sudah tentulah PN nak lebih daripada 112 kerusi tetapi (buat masa ini) kami yakin dapat minumum 112, Pengundi sekarang sudah cukup matang untuk memilih parti mana yang lebih prihatin dan bersih.

“Rakyat mahukan sebuah kerajaan yang dapat memberi khidmat dan bakti kepada mereka. Kerajaan Perikatan telah membuktikan bahawa kami lebih prihatin.

“Rakyat dapat menilai ketika seluruh negara berdepan pandemik Covid-19 di mana kerajaan Perikatan lah yang menyelamatkan mereka. Oleh itu, kami yakin mendapat sokongan rakyat dan memenangi sejumlah besar kerusi,” katanya hari ini.

Terdahulu beliau menyantuni ribuan pasangan keluarga muda sempena Program PASTI Gombak Fun Run 2022 di Taman Melawati, Hulu Kelang pagi tadi (13 November 2022).

Mengulas lanjut, Azmin yang bertanding mempertahankan kerusi Parlimen Gombak dimenanginya pada 2018 lalu berkata jentera pilihanraya Perikatan perlu bergerak lebih gigih menjelang hari pengundian Sabtu ini (19 November).

Mengenai pengundi Cina dan India, Azmin berkata beliau yakin mereka turut memberi sokongan kepada Perikatan berdasarkan rekod prestasi sebagai kerajaan sebelum ini.

Azmin yang juga Menteri Perdagangan Antarabangsa dan Industri kerajaan sementara berkata beliau melihat masyarakat Cina dan India yang kebanyakannya ahli perniagaan menyokong Perikatan.

“Mereka mahukan sebuah kerajaan yang stabil yang membuka lebih banyak peluang perniagaan,” katanya.


MB baharu hanya akan diketahui pada pada Isnin ini: Istana Selangor

Menteri Besar Selangor dan barisan Ahli Majlis Mesyuarat Kerajaan Negeri (Exco) negeri akan mengangkat sumpah dalam satu istiadat di Balairung Seri, Istana Alam Shah, Klang, Isnin ini.

Tanda tanya berhubung jawatan MB Selangor hanya akan terjawab pada Isnin ini.

Selangor Royal Office dalam hantaran di Facebook rasmi hari ini memaklumkan Sultan Selangor, Sultan Sharafuddin Idris Shah berkenan Istiadat Angkat Sumpah Jawatan dan Ikrar Aku Janji serta Pengurniaan Surat Cara Pelantikan Menteri Besar Selangor pada jam 11 pagi dan barisan exco pada jam 2 petang, menurut laporan Bernama.

Keputusan Pilihan Raya Negeri (PRN) di Selangor pada Sabtu lepas, menyaksikan gabungan Pakatan Harapan (PH) dan UMNO menguasai 34 daripada 56 kerusi Dewan Undangan Negeri (DUN).

Sebelum ini, Perdana Menteri, Datuk Seri Anwar Ibrahim menamakan Pengerusi PH negeri, Datuk Seri Amirudin Shari sebagai calon Menteri Besar sekiranya gabungan PH-UMNO memenangi PRN itu.


UMNO tetap kena terima ‘Jeneral Anwar’

Ketua Setiausaha Pakatan Harapan (PH), Datuk Seri Saifuddin Nasution Ismail sekali lagi menegaskan UMNO mesti menerima Presiden PKR Datuk Seri Anwar Ibrahim sebagai ‘jeneral’ jika tetap mahu masuk di bawah ‘khemah besar’.

Katanya konsep khemah besar yang dipersetujui ketika pemukiman PH April lalu akan membolehkan gabungan PKR, DAP dan Parti Amanah Negara (Amanah) bekerjasama dengan UMNO untuk membentuk kerajaan baharu.

“Ia boleh menjadi kenyataan jika UMNO memenuhi prasyarat ditetapkan iaitu menerima agenda reform (pembaharuan) dan praktis tadbir urus baik dalam sebuah kerajaan.

“Ketika pemukiman di Port Dickson tempoh hari, ketetapan nombor satu menyebut PH dalam memasuki pilihan raya yang akan datang meletakkan Anwar sebagai jeneral yang akan memimpin jentera kempen,” katanya.

Memetik laporan Utusan Malaysia hari ini Saifuddin berpendapat UMNO yang berkehendakkan jajaran baharu politik dinamakan Pakatan 3.0, ianya bersifat luas.

“Walaupun Presiden UMNO, Datuk Seri Dr Ahmad Zahid Hamidi telah menyebut jajaran baharu atau gabungan politik baharu yang dinamakan Perikatan 3.0, PH lebih bersetuju kepada konsep ‘khemah besar’.

“Ia bersifat lebih luas termasuk kerjasama dengan masyarakat madani dan individu-individu yang ada pengaruh,” katanya baru-baru ini.

Namun, beliau menegaskan UMNO harus menerima perkara yang disepakati dalam Perlembagaan Persekutuan khususnya kedudukan Islam dan institusi raja-raja Melayu, Perkara 153 mengenai hak istimewa orang Melayu, Bumiputera Sabah dan Sarawak serta bahasa Melayu sebagai bahasa rasmi.

Bagaimanapun, dalam laporan itu beliau memberitahu PH belum mengadakan perbincangan spesifik dengan UMNO dan parti-parti lain berhubung perkara itu kerana PH belum membuka jalan perundingan secara rasmi.

Mengulas kenyataan bekas Perdana Menteri, Tun Dr Mahathir Mohamad bahawa kerjasama tidak akan berlaku kerana UMNO tidak dapat menerima syarat PH yang mahu Anwar menjadi Perdana Menteri kesembilan, Saifuddin berkata, keputusan akhir sangat bergantung kepada dinamik perbincangan.

“Itu pandangan peribadi Tun dan tidak mewakili PH. Jika PH diberi kepercayaan oleh rakyat untuk kembali menjadi kerajaan, maka Anwar kekal sebagai calon Perdana Menteri PH. Itu resolusi nombor satu. Dalam konteks pendekatan ‘khemah besar’, ini akan tetap kita sampaikan sebagai keputusan ataupun pendirian PH,” katanya.

Beliau berharap isu kepimpinan ini dapat dimuktamadkan sebelum Pilihan Raya Umum Ke-15 (PRU-15) selaras dengan amalan PH ketika PRU14 yang mengumumkan bakal Perdana Menteri bersama-sama manifesto dan calon pilihan raya.


Komitmen KKM pastikan PICK berkesan, selamat dan berkualiti

Sepanjang pandemik Covid-19 ini, salah satu usaha yang kritikal bagi Kementerian Kesihatan Malaysia adalah perlaksanaan Program Imunisasi Covid-19 Kebangsaan (PICK).

Walaupun program ini telah mendapat sambutan yang positif dan menggalakkan, namun KKM sentiasa memperkukuhkan strategi-strategi untuk memastikan agar rakyat Malaysia mendapat akses kepada vaksin Covid-19 yang selamat dan berkesan.

Ini memerlukan usaha yang menyeluruh daripada semua pihak termasuk daripada pelbagai kementerian, agensi-agensi kerajaan, badan sukarelawan dan komuniti.

Susulan daripada kejayaan PICK ini, KKM telah mendapati pengurangan yang amat ketara daripada segi kadar jangkitan Covid-19, kemasukan ke hospital dan seterusnya membolehkan rakyat Malaysia menjalankan semula kehidupan di dalam norma baharu demi kualiti kehidupan yang lebih baik.

Hasil daripada usaha jitu semua pihak termasuk di dalam Program Imunisasi Covid-19 Kebangsaan ini, keluk pandemik Covid-19 di negara Malaysia juga telah berjaya dilandaikan.

Salah satu inisiatif KKM untuk memperkukuhkan program ini adalah melalui Institut Penyelidikan Klinikal (ICR) dengan menjalankan penyelidikan dalam Keberkesanan Real-World bagi Vaksin Covid-19 di bawah PICK Malaysia (RECoVaM, NMRR 21-1660-60697).

Kajian RECoVaM telah mendapati bahawa kadar kes jangkitan Covid-19 bagi setiap 1, 000 populasi dalam kalangan kumpulan yang tidak divaksin adalah jauh lebih tinggi iaitu 36.2 berbanding penerima vaksin Oxford-Astra Zeneca (7.1), Comirnaty (6.6) dan CoronaVac (11.6).

Sepanjang tempoh pemerhatian dari 1 April 2021 sehingga 9 Januari 2022, Malaysia telah melaporkan 2,440,873 kes jangkitan Covid-19. Ini termasuk 628,627 kes yang telah dilaporkan berlaku di kalangan individu di bawah umur 20 tahun, dan daripada jumlah tersebut 331,991 kes adalah di dalam kalangan lelaki.

Sehingga Januari 2022, seramai 80% daripada penduduk di Malaysia telah melengkapkan vaksinasi Covid-19. Namun, kajian-kajian di seluruh dunia termasuk di Malaysia juga telah menunjukkan penurunan tahap imuniti penerima-penerima vaksin setelah beberapa bulan menerima dos yang lengkap.

Oleh yang demikian, Jawatankuasa Petugas Khas Imunisasi Covid-19 (CITF) mengesyorkan agar program pemberian dos penggalak kepada semua penduduk dilaksanakan secara berperingkat.

Selain itu, Pihak Berkuasa Kawalan Dadah (PBKD) juga telah memberikan kelulusan bersyarat kepada Vaksin Comirnaty 10mcg Concentrate for Dispersion for Injection untuk kanak-kanak berumur 5 hingga 11 tahun baru-baru ini.

Kelulusan bersyarat ini adalah penting dalam strategi Covid-19 Kebangsaan bagi melindungi kanak-kanak di peringkat sekolah mahupun pra-sekolah.

Seperti mana program vaksinasi kumpulan remaja CITF-A (Adolescent) yang telah dilaksanakan dengan jayanya, Kementerian Kesihatan juga telah membentuk sebuah kumpulan tugas khas CITF-C (Children) untuk menyelia dan memantau perlaksanaan program vaksinasi yang selamat kepada kanak-kanak Malaysia.

Program vaksinasi di bawah Kementerian Kesihatan juga berhadapan dengan cabaran tersendiri termasuk isu kekurangan vaksin di peringkat global dan penghantaran vaksin. Selain itu, program vaksinasi Malaysia dan juga seluruh dunia juga berhadapan dengan isu keraguan terhadap vaksin dan juga penolakan vaksin dalam sesetengah populasi tertentu.

Di samping memastikan program vaksin dos penggalak Covid-19 berjalan dengan lancar, Kementerian Kesihatan juga terpaksa berdepan dengan maklumat yang tidak tepat terhadap program vaksinasi Covid-19 kanak-kanak yang bakal dilaksanakan, terutamanya melalui platform media sosial.

Sebagai makluman, Kementerian Kesihatan melalui Bahagian Regulatori Farmasi Negara (NPRA) menjalankan penilaian yang ketat bagi memastikan kualiti, keselamatan dan keberkesanan vaksin Covid-19 memenuhi Piawaian Regulatori Standard.

Piawaian yang sama digunakan dalam situasi kecemasan di mana survelans pasca-pendaftaran produk memerlukan pelaporan keselamatan yang berterusan kepada Bahagian Regulatori Farmasi Negara dan Pemegang Pendaftaran Produk.

Penilaian ini juga mengambil kira data pembuatan vaksin, data pra-klinikal dan data kajian klinikal daripada fasa 1 (keselamatan), fasa 2 (imunogenisiti dan keselamatan), fasa 3 (keberkesanan dan keselamatan), selain daripada merujuk kepada negara lain sebelum kelulusan diberikan.[3]

Survelans pasca-pendaftaran produk bagi tujuan pelaporan yang berterusan kepada Bahagian Regulatori Farmasi Negara dan Pemegang Pendaftaran Produk adalah merupakan keperluan kawal selia yang sangat kritikal untuk mana-mana vaksin yang telah diluluskan.

Format pelaporan Adverse Event Following Immunisation (AEFI), NPRA adalah amat penting untuk memberikan isyarat sekiranya terdapat sebarang kemungkinan kesan sampingan atau kebimbangan terhadap keselamatan sesuatu vaksin.

Semua makluman “Safety Alert” pengeluaran produk akan dimaklumkan dengan segera kepada petugas profesional kesihatan.

Baru-baru ini, kebimbangan mengenai kes miokarditis dan perikarditis berkaitan dengan vaksin, terutamanya vaksin mRNA Covid-19 bagi populasi yang remaja telah pun mendapat perhatian umum.

Namun begitu, dengan lebih 33 juta dos vaksin berasaskan mRNA dikawal selia di negara ini, pemantauan pasca-pendaftaran mendapati imbangan manfaat kesan risiko pengambilan vaksin Covid-19 kekal positif. Kementerian Kesihatan ingin memberi jaminan kepada orang ramai bahawa Kerajaan komited untuk terus memantau sebarang tanda amaran keselamatan kepada program vaksinasi yang sedang berlangsung.

Sebagai makluman, penyakit miokarditis adalah penyakit keradangan otot jantung dan kebiasaannya disebabkan oleh virus atau penyakit autoimun.

Pada Jun 2021, Pusat Kawalan dan Pencegahan Penyakit (CDC) di Amerika Syarikat telah melaporkan risiko miokarditis di kalangan kanak-kanak di bawah umur 16 tahun adalah 37 kali lebih tinggi bagi mereka yang dijangkiti Covid-19 berbanding mereka yang belum dijangkiti virus tersebut.[4]

Tambahan lagi, kajian di Denmark yang melibatkan seramai 3.5 juta penerima vaksin Comirnaty yang dikeluarkan oleh syarikat Pfizer-BioNtech telah melaporkan bahawa risiko sebenar miokarditis selepas COVID- 19 vaksinasi di kalangan mereka yang berumur 12-39 tahun adalah 1.6 bagi setiap 100,000 manakala bagi mereka yang berumur 12-17 tahun adalah 1.0 bagi setiap 100,000.[5]

Berdasarkan risiko miokarditis yang jarang berlaku selepas vaksinasi, pasukan kajian tersebut menyokong manfaat keseluruhan vaksinasi Covid-19 kepada individu, masyarakat dan global.

Institut Penyelidikan Klinikal (ICR), Institut Kesihatan Kebangsaan (NIH), Kementerian Kesihatan Malaysia juga turut menjalankan kajian keselamatan vaksin Malaysia yang dikenali sebagai Case-Based Monitoring of Adverse Events Following Covid-19 Vaccination (SAFECOVAC, NMRR-21-822-59745).

Sebanyak 433, 674 kemasukan ke 216 buah hospital (awam dan swasta) dari Februari hingga September 2021 telah dianalisis dan keputusan kajian menunjukkan di dalam kalangan pesakit yang telah divaksin dan dimasukkan ke hospital untuk tempoh tersebut, sejumlah 25 kejadian miokarditis telah dikenal pasti dalam tempoh 21 hari selepas menerima vaksinasi Covid-19.

Daripada jumlah itu, 14 kes miokarditis dilaporkan berkaitan dengan Comirnaty, sembilan berkaitan dengan CoronaVac, dan dua berkaitan dengan Oxford-Astra Zeneca.

Kajian SAFECOVAC ini mendapati kadar sebenar kejadian miokarditis bagi setiap juta dos yang diberikan ialah 0.9 untuk di kalangan penerima vaksin Comirnaty, 0.5 untuk CoronaVac dan 0.7 untuk vaksin Oxford-Astra Zaneca.

Di kalangan mereka yang berumur di bawah 30 tahun, kadar sebenar berlakunya miokarditis adalah 0.87 setiap juta dos yang diberikan bagi Comirnaty dan 0.49 bagi CoronaVac. Manakala, bagi individu yang berumur 30 tahun ke atas, kadar sebenar miokarditis ialah 1.0 setiap juta dos bagi Comirnaty dan 0.6 bagi CoronaVac.

Kajian SAFECOVAC ini tidak menunjukkan perkaitan yang signifikan berdasarkan kadar relatif kejadian miokarditis semasa tempoh pemerhatian untuk semua kumpulan vaksin dan umur.

Penemuan kajian ini adalah konsisten dengan sistem farmakovigilans AEFI yang berterusan oleh NPRA yang melaporkan kadar miokarditis sebanyak 1.5 kejadian setiap juta dos [0.5 kejadian setiap juta dos untuk umur 18 tahun dan ke atas, 0.9 kejadian setiap juta dos untuk umur di bawah 18 tahun].

Secara kesimpulannya, berdasarkan keputusan kajian SAFECOVAC, data dari sistem NPRA AEFI dan Real-World Data adalah konsisten dengan kejadian miokarditis yang sangat jarang berlaku setelah menerima vaksinasi Comirnaty jika dibandingkan dengan risiko yang lebih tinggi untuk mendapat miokarditis daripada jangkitan Covid-19.

Tambahan pula, sebahagian besar kes miokarditis yang dilaporkan adalah ringan, terhad kepada individu, dan berupaya untuk sembuh dengan segera.

Berdasarkan bukti dan data saintifik yang menyeluruh, Kementerian Kesihatan akan meneruskan usaha dan saranan mengenai program imunisasi Covid-19.

Melalui program pemantauan yang mantap ini, KKM akan terus memastikan keselamatan, keberkesanan dan kualiti vaksin Covid-19 yang diberikan kelulusan bersyarat di negara ini memenuhi semua aspek keperluan kawal selia selaras dengan perkembangan terkini tentang penyakit dan vaksin Covid-19, sekali gus melindungi kepentingan rakyat dan negara.

Tan Sri Dr Noor Hisham Abdullah
Ketua Pengarah Kesihatan Malaysia

Rujukan


Selesai isu SPRM segera bagi elak kemelut berpanjangan: Abu Zahar

Kemelut yang berpanjangan dan sengaja dimainkan pihak tertentu yang mahu meraih keuntungan politik melibatkan isu Ketua Pesuruhjaya Suruhanjaya Pencegahan Rasuah Malaysia (SPRM) hanya akan akan menganggu usaha pemulihan negara, kata Tan Sri Abu Zahar Ujang.

Pengerusi Lembaga Penasihat Pencegahan Rasuah (LPPR) itu berkata isu melibatkan Tan Sri Azam Baki yang menjadi sasaran serangan blok pembangkang pada ketika rakyat sedang bergelut dengan masalah sosioekonomi akibat pandemik Covid-19 adalah tidak wajar sama sekali.

Bagaimanapun, Abu Zahar berpendirian ia perlu diselesaikan dengan kadar segera dan mempercepatkan siasatan terhadap dakwaan berkenaan bagi mengelakkan polemik berlarutan.

“Perkara ini jika berterusan tidak elok dari segi ketenteraman awam kerana negara sedang menghadapi masalah Covid-19 dan rakyat di luar sana susah.

“Jika nak timbulkan kemelut yang tak menentu ini, akan menyebabkan orang lagi berasa kecewa.

“Jadi, saya berharap kalau boleh, cepat-cepatlah siasat mana-mana pihak pun, nak tubuh apa pun dan jangan dibiarkan berlarutan,” katanya dipetik laporan BH hari ini.

Abu Zakar dihujani kritikan kerana dianggap berpihak kepada Ketua Pesuruhjaya SPRM.

Semalam, Abu Zahar pada sidang media di Ibu Pejabat SPRM Putrajaya, menegaskan beliau sedia disiasat berhubung kenyataannya pada 5 Januari lalu berkenaan isu pemilikan saham dan kepentingan dalam syarikat oleh Azam.

Beliau turut menyerahkan kepada budi bicara mutlak kerajaan dan Yang di-Pertuan Agong untuk memutuskan kedudukannya sebagai Pengerusi LPPR.

Sidang media itu diadakan bagi menjelaskan beberapa perkara berbangkit susulan kenyataan pada 5 Januari lalu yang mana beliau dilaporkan berpuas hati dengan penjelasan Azam bahawa Ketua Pesuruhjaya SPRM itu tiada kepentingan kewangan mahupun konflik kepentingan dalam perolehan saham syarikat.

“Jika kenyataan media 5 Januari lalu, saya menampilkan fahaman tidak dihasratkan seperti dinyatakan, sehingga ke tahap ia menjatuhkan nama baik SPRM, yang sememangnya tidak dihasratkan, saya menyerahkan kepada budi bicara mutlak kerajaan dan Yang di-Pertuan Agong untuk menentukan kedudukan saya sebagai Pengerusi LPPR iaitu satu amanah yang saya laksanakan setakat ini tanpa berpihak.

“Saya semestinya akan akur dengan keputusan itu,” katanya yang membacakan kenyataan tiga muka surat.


Skandal LCS: “Duit BNS sudah habis, esok pun company boleh lingkup”

Boustead Naval Shipyard Sdn Bhd (BNS) telah membelanjakan semua RM6 bilion yang diberikan kerajaan untuk pembinaan enam kapal tempur pesisir pantai (LCS), kata Pengerusi Jawatankuasa Kira-Kira Wang Negara (PAC) Wong Kah Woh.

Menurutnya perkara itu diberitahu oleh Ketua Pegawai Eksekutif Boustead Heavy Industries Corp Bhd (BHIC) Sharifuddin Md Zaini, ketika dipanggil memberi keterangan pada prosiding di hadapan PAC sebelum ini.

“Dalam mesyuarat sebelum ini, kami dimaklumkan bahawa kedudukan kewangan BNS berada dalam keadaan yang buruk kerana salah tadbir urus dalam syarikat ini.

“Ahli PAC, YB Wong Shu Qi bertanya sama ada semua RM6 billion telah dibelanjakan oleh BNS.

“Ketua Pegawai Eksekutif BHIC, Sharifuddin mengakui “memang duit kita sudah habis… company memang tidak ada duit dan memang akan lingkup pun besok silap-silap”,” kata Wong memetik laporan mesyuarat itu.

Dalam satu kenyataan, Wong mendedahkan bahawa gaji pekerja bagi pelaksanaan projek pembinaan LCS itu juga telah dipotong sejak Oktober 2020, manakala caruman Kumpulan Wang Simpanan Pekerja (KWSP) tidak dibayar sejak Mei 2021.

“BNS memang bergantung kepada kerja kecil-kecilan seperti kerja pembaikan untuk TLDM untuk terus bertahan. (Hal 49 Hansard),” kata Wong yang juga Ahli Parlimen Ipoh Timor.

Memetik halaman 52 Hansard Parlimen, Wong menjelaskan Sharifuddin telah memberitahu PAC bahawa jika BNS sudah tidak ada, BHIC dan Lembaga Tabung Angkatan Tentera (LTAT) akan terkesan dengan teruk.

Sektor Perladangan, Pharmaniaga, Boustead Properties dan Boustead Hotels semua akan terkesan. Perkara ini berkemungkinan menyebabkan LTAT untuk kehilangan sehingga 46 peratus saiz dananya. (Hal 52 Hansard)

“Perkara ini amatlah menyedihkan dan mengecewakan. Perkara pertama yang terlintas dalam fikiran saya adalah, bagaimana sebuah syarikat yang mendapat kontrak yang bernilai RM9 billion dari Kerajaan jadi sampai tahap sebegini?,” kata Wong.

Isu kapal tempur itu menarik perhatian umum apabila PAC pada 4 Ogos lalu mendedahkan beberapa kelemahan dan kelewatan projek itu, walaupun kerajaan telah membayar sehingga RM6 bilion daripada keseluruhan kos pembinaan sebanyak lebih RM9 bilion.

PAC – badan dwipartisan di Parlimen – berkata projek membina enam kapal itu telah dianugerahkan oleh Kementerian Pertahanan kepada BNS melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini.

Bagaimanapun, tiada satu pun kapal LCS telah dihantar. Mengikut garis masa kami, lima kapal LCS sepatutnya telah siap dan diserahkan kepada kerajaan menjelang Ogos 2022.

Untuk rekod, pemberian kontrak pembekalan enam kapal LCS itu diberikan ketika Barisan Nasional (BN)/UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.

Ketika itu, Datuk Seri Najib Razak menjadi Perdana Menteri, manakala Datuk Seri Ahmad Zahid Hamidi sebagai Menteri Pertahanan mulai 2009 hingga 2013, sebelum digantikan Datuk Seri Hishammuddin Hussin.

10 Ogos lalu, Ketua Eksekutif Lembaga Tabung Angkatan Tentera (LTAT) Datuk Ahmad Nazim Abdul Rahman menjelaskan bayaran RM6 bilion yang dibuat kerajaan kepada kontraktor projek LCS, bertujuan membeli peralatan membina enam kapal berkenaan.

Beliau berkata ini kerana pembelian secara pukal untuk peralatan enam kapal itu akan jauh lebih murah.

“RM6 bilion dari nilai kontrak RM9 bilion sudah dibayar. Kenapa bayar sampai RM6 bilion, tapi progres pembinaan untuk lima kapal pertama hanya pada purata 55 peratus?

“Sebab RM6 bilion dibelanjakan untuk beli hampir kesemua peralatan yang perlu untuk bina enam kapal. Bulk order (pesanan pukal) lebih murah berbanding beli satu-satu,” kata Ahmad Nazim.

Bagaimanapun, pada hari sama, bekas Menteri Pertahanan Mohamad Sabu dan bekas timbalannya Liew Chin Tong mendakwa sejumlah RM745 juta telah digunakan untuk “bail out” projek lama yang melibatkan pembekalan Kapal Peronda Generasi Baharu (NGPV).

Kedua-duanya menyenaraikan RM745 juta daripada RM6.08 bilion itu, dengan RM255 juta untuk menyelesaikan hutang lama NGPV dan RM141 juta untuk faedah ke atas hutang tersebut, manakala RM349 juta untuk “peningkatan kos reka bentuk”.

Mereka mendesak Menteri Kanan Keselamatan Datuk Seri Hishammuddin Hussin untuk sama ada bersetuju atau tidak bahawa dana projek LCS boleh digunakan untuk membayar hutang projek NGPV, sambil turut bertanya sama ada projek LCS dimulakan dengan niat untuk “rolling” hutang lama projek NGPV.

Atrikel berkaitan: Kapal tempur LCS: Penemuan amat menyedihkan, TV tak lagi pintar


Lagi teruk UMNO curang dengan DAP, bukan saja ‘janda’ sendiri PKR

Ibarat ‘meludah ke langit, jatuh ke muka sendiri, demikianlah kenyataan Timbalan Presiden UMNO Datuk Seri Mohamad Hasan berhubung kerjasama antara PAS dan Bersatu yang disifatkannya sebagai ‘perselingkuhan’ dan ‘kecurangan’.

Sebaliknya, ‘kecurangan’ yang diletakkan ke atas PAS apabila bersama Bersatu di dalam Perikatan Nasional (PN) disenangi ramai, berbanding ‘kecurangan’ UMNO yang kini tidur sebantal dengan DAP, sehinggakan bukan sahaja orang Melayu marah, malah ahlinya sendiri mengeji pemimpin dan parti mereka.

Malah, UMNO juga mempunyai paling ramai ‘janda’ yang kini sama-sama ‘berselingkuh’, namun kecurangan UMNO apabila berpeluk cium dengan DAP menyakiti akar umbi parti itu sendiri.

Mana lebih teruk antara kecurangan PAS dengan Bersatu atau UMNO dengan DAP, boleh dilihat dengan tindak balas ahli parti masing-masing.

Mengulas kenyataan Mohamad atau Tok Mat ketika perasmian serentak sayap UMNO di Pusat Dagangan Dunia di ibu negara pada Jumaat (11 Januari 2023) lalu, Pemuda PN berpendapat parti ‘keramat’ itu wajar melihat diri sendiri apabila bercakap mengenai hubungan dalam Pakatan Harapan (PH).

Ketua Pemuda PN Ahmad Fadhli Shaari turut menegur UMBO supaya bermuhasabah diri kenapa semakin hari parti itu semakin ditolak oleh rakyat, khususnya dalam kalangan anak muda – generasi baharu yang akan menjadi tiang kepada kebangkitan negara.

Beliau turut mengingatkan Tok Mat Hasan bahawa UMNO juga kini berselingkuh dengan ‘janda’ sendiri apabila kini bekerjasama dengan PKR – parti serpihan UMNO yang ditubuhkan setelah Datuk Seri Anwar Ibrahim dipecat.

“Ingatkan bila parti sendiri ditolak oleh pengundi, Perhimpunan Agung (PAU) dijadikan medan muhasabah (diri). Rupanya tidak.

“Bahkan dijadikan medan menghentam PAS. Datuk Seri jagalah parti sendiri dulu, buat post mortem kenapa semakin hari semakin ditolak.

“Kalau nak ambil kiasan ‘janda’ sekalipun, PKR itu bukankah ditubuhkan oleh pihak yang dipecat dari UMNO? Hari ini UMNO sokong ‘jandanya’ sendiri?,” katanya merujuk kepada pembentukan PKR setelah Anwar dipecat daripada kerusi Timbalan Presiden UMNO.

Untuk rekod, Anwar dipecat daripada kerusi Timbalan Presiden pada 3 September 1998, susulan pelbagai tuduhan yang dihadapinya, termasuk salah laku. Sehari sebelum itu, Anwar turut dipecat daripada jawatan Timbalan Perdana Menteri oleh Tun Dr Mahathir Mohamad.

Ahmad Fadhli mengulas kenyataan Tok Mat Hasan bahawa UMNO sukar bekerjasama dengan PAS kerana parti itu tidak pernah setia atau ikhlas, malah tanpa segan berselingkuh atau curang dengan parti serpihan UMNO.

“Tanpa segan, mereka berselingkuh dengan semua parti, terutamanya ‘si janda’ UMNO. Lihat sahaja rekod mereka, dengan DAP dan PKR. Akhirnya, semua membawa haluan masing-masing,” kata Tok Mat Hasan.

Mengulas lanjut, Ahmad Fadhli yang juga Ketua Pemuda PAS dan ahli Parlimen Pasir Mas mengingatkan bahawa semangat setia kawan PAS dan Bersatu ditunjukkan sehingga mengangkat Naib Presiden UMNO sebagai Perdana Menteri.

Sebaliknya, kata beliau UMNO kini memuji dan melambung DAP.

“PAS dan Bersatu sehingga ke peringkat mengangkat Naib Presiden UMNO sebagai Perdana Menteri sebelum ini dikatakan tidak setia. DAP pula dilambung dan dipuji.

“Teruskanlah Datuk Seri, ambillah yang mana-mana sempat bak kata Tuan Presiden.. sebelum parti bersemadi selama-lamanya Insya-Allah,” katanya.


Kerajaan PH-BN jangan sombong, rakyat mahu keluar wang KWSP

Kerajaan Pakatan Harapan-Barisan Nasional (PH-BN) diingatkan tidak sombong, sebaliknya menggunakan kuasa yang ada bagi membantu dan memanfaatkan rakyat.

Menyifatkan kerajaan PH-BN sebagai ‘Kerajaan Kayangan’, Ketua Penerangan Bersatu, Datuk Wan Saiful Wan Jan berkata rintihan rakyat sekarang ini sudah tidak lagi mendapat perhatian.

Beliau menegaskan kerajaan PH-BN tidak menggunakan kuasa untuk membantu rakyat, terutama melibatkan pengeluaran Kumpulan Wang Simpanan Pekerja (KWSP), sebaliknya membalas dendam kepada mereka yang lantang bersuara.

“Saya sedih dengan cara kerajaan PH-BN menangani rintihan rakyat. Kerajaan kayangan ini tidak memahami kesukaran hidup rakyat yang merayu untuk mengeluarkan wang KWSP secara bersasar.

“Nampaknya sejak duduk dengan BN, rakan-rakan PH telah terlupa agenda rakyat yang sering dilaungkan sebelum ini. PH sudah jadi sombong dan “detached” dari rakyat,” katanya dalam satu kenyataan hari ini (20 Februari 2023).

Wan Saiful yang juga Ahli Parlimen Tasek Gelugor juga mengingatkan beberapa pertubuhan akar umbi sanggup menahan kepanasan untuk berkumpul di depan Pejabat Perdana Menteri pada Jumaat lepas untuk menyampaikan memorandum rayuan mereka berkaitan KWSP.

“Mereka datang dari pelbagai tempat seluruh negara. Jika situasi tidak serius, sudah pasti mereka tidak berkumpul di tengah panas sebegitu sekali. Ini bukti bahawa situasi sekarang adalah mendesak.

“Perlu ditegaskan permohonan kita adalah pengeluaran bersasar. Maksudnya kita boleh wujudkan peraturan untuk memastikan ada keseimbangan antara memenuhi keperluan hari ini dan memastikan kesejahteraan masa depan,” katanya lagi.

Wan Saiful berkata itulah peranan kerajaan yang sebenar, iaitu mencari jalan menyelesaikan masalah rakyat, bukan menolak mentah-mentah apabila rakyat merintih

Malah, katanya Ahli Parlimen PN telah banyak kali menimbulkan isu ini di Parlimen.

“Saya harap kerajaan kayangan ini turun berpijak di bumi yang nyata dan segera bantu rakyat. Jangan sombong dengan kuasa yang ada. Gunakan kuasa untuk manfaat rakyat, bukan untuk balas dendam kepada mereka yang lantang sahaja,” katanya.


Keputusan tatatertib Cikgu Fadli diketahui esok: Radzi

Keputusan Lembaga Tatatertib Perkhidmatan Pendidikan membabitkan guru Matematik Mohd Fadli Mohamed Salleh yang bercakap mengenai masalah pendidikan di Malaysia, khususnya subjek terlalu banyak melalui media sosial, akan diketahui esok.

Menteri Kanan Pendidikan, Datuk Dr Radzi Jidin berkata keputusan itu akan diserahkan oleh ahli lembaga berkenaan kepada ketua jabatan guru berkenaan.

“Saya baru dimaklumkan bahawa persidangan atau mesyuarat Lembaga Tatatertib baru sahaja tamat sebentar tadi dan Insya-Allah esok pihak urusetia berkenaan akan sampaikan keputusan melalui ketua jabatannya,” katanya menurut BH.

Beliau berkata demikian kepada pemberita selepas sesi pengenalan jurulatih sukan Touch ternama dunia, Peter Walters di Sekolah Kebangsaan (SK) Putrajaya Presint 16 (1) di Putrajaya, hari ini.

Semalam, Ketua Pengarah Pendidikan Datuk Pkharuddin Ghazali dilaporkan berkata, Lembaga Tatatertib Perkhidmatan Pendidikan dijadualkan bersidang hari ini selepas menerima surat representasi yang dikemukakan oleh Mohd Fadli pada Jumaat lalu.

Pkharuddin memaklumkan, surat yang diterima Mohd Fadli tidak membawa maksud hukuman sudah dijatuhkan oleh Lembaga Tatatertib Perkhidmatan Pendidikan.

Sebelum ini, Mohd Fadli mendakwa akan dikenakan tindakan dibuang kerja atau diturunkan pangkat, kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.

Beliau dalam hantaran Facebooknya menyatakan, bilangan murid di dalam kelas terlalu ramai selain subjek pembelajaran yang banyak serta isu beg berat yang katanya boleh memudaratkan kesihatan murid.

Mengulas lanjut, Radzi berkata perkara dibangkit Mohd Fadli itu sudah diambil tindakan oleh kementerian dan memberi contoh isu beg berat.

“KPM pada 6 Mac lalu memperkenalkan tujuh inisiatif bagi menangani perkara berkenaan antaranya penyusunan jadual waktu dan pemasangan lokar,” katanya.

Malah, mengenai silibus yang digunakan pula, Radzi berkata, perkara itu sudah diperkenalkan sejak 2017 selepas mengambil pandangan pelbagai pihak termasuk guru yang berkepakaran dalam bidang masing-masing dan ibu bapa.

“Ini bukan perkara baharu, bila sesuatu silibus itu diperkenalkan ia akan melalui satu pusingan, ia bermakna untuk sekolah rendah silibus yang diperkenalkan pada tahun 2017 ini akan tamat pada 2022.

“Jadi murid darjah satu pada 2017 itu naik ke darjah enam pada 2022, ia dikira satu pusingan manakala bagi sekolah menengah, pusingan bagi silibus yang diperkenalkan pada tahun sama tamat pada 2021 kerana mereka sehingga tingkatan lima sahaja.

“Saya sudah jelaskan banyak kali yang KPM terbuka dan ambil pandangan semua pihak berhubung isu silibus ini, kita sentiasa semak silibus ini,” katanya.

Dalam pada itu, beliau mengingatkan ahli politik untuk tidak menggunakan isu silibus sebagai modal politik untuk berkempen pada Pilihan Raya Umum Ke-15 (PRU-15) ini.


Pemimpin PBM Semenanjung tolak Larry Sng, desak ROS siasat lagi

Krisis kepemimpinan Parti Bangsa Malaysia (PBM) kembali bergolak setelah Pilihan Raya Umum Ke-15 (PRU-15) selesai, apabila pemimpin kanannya yang beroperasi di Semenanjung kekal menolak Presidennya Datuk Larry Sng dari Sarawak.

Menjelang PRU lalu, krisis dalaman parti itu selesai setelah pemimpin di Semenanjung ‘mengiktiraf’ Larry Sng, yang akan menandatangani watikah calon, sebagai presiden.

Terbaharu, Timbalan Presiden PBM Haniza Talha sekali lagi mendesak Jabatan Pendaftaran Pertubuhan (ROS) menyiasat dengan teliti kesahihan Larry Sng yang juga Ahli Parlimen Julau sebagai presiden parti.

Haniza, yang juga Ahli Dewan Undangan Negeri Lembah Jaya, Selangor berkata kepimpinan tertinggi parti “menolak sepenuhnya” Sng sebagai presiden dan meminta siasatan terperinci dilakukan oleh ROS.

“Kami mendesak pihak ROS menyiasat kesahihan Larry Sng sebagai presiden selepas Persidangan Agung Tahunan memutuskan Datuk Zuraida Kamaruddin mengambil alih jawatan tersebut,” katanya menurut FMT.

Haniza mendakwa Sng menggunakan PBM sebagai “batu loncatan” untuk mendapatkan pengaruh dan jawatan di peringkat nasional dan tidak memaparkan langsung nilai-nilai yang dipegang oleh parti.

Kenyataan beliau menyusuli kritikan Zuraida semalam terhadap cara Sng menguruskan parti yang disifatkan sebagai “tidak matang dan angkuh”.

Zuraida mendakwa majoriti akar umbi tidak bersetuju dengan tindakan Sng yang dilihat dangkal selepas sering mendedahkan hal kerahsiaan parti di media sosial.

“Ini termasuk tindakan beliau yang sebelum ini telah mengugut pemimpin-pemimpin lain dengan menggunakan kuasa beliau untuk menandatangani watikah sebelum PRU-15 yang lepas,” katanya.

Katanya, Sng sepatutnya menyerahkan tampuk tertinggi parti kepadanya memandangkan perjanjian sudah dibuat ketika beliau menyertai parti itu pada Jun.

“Perkara juga telah diabsahkan melalui usul di dalam Mesyuarat Agung Tahunan parti di peringkat nasional, tetapi setelah PRU15 berlangsung Sng seolah-olah memungkiri janji,” katanya.

Pada 30 Oktober lalu, ROS mengesahkan Larry masih lagi Presiden PBM berdasarkan rekod yang ada di jabatan itu.

Ketua Pengarahnya, Mohd Nawardi Saad berkata berdasarkan rekod, Larry masih Presiden dan jika ada pertikaian mengenai jawatan itu, ia perlu diselesaikan di peringkat parti.

Katanya, pertikaian mengenai jawatan presiden itu adalah hal dalaman parti dan tidak membabitkan ROS.


Vaksin Pfizer kurangkan risiko kanak-kanak masuk hospital: CDC

Kanak-kanak berusia 5 hingga 11 tahun yang menerima vaksin Pfizer-BioNTech Covid-19 adalah 68 peratus kurang berkemungkinan dimasukkan ke hospital ketika gelombang Omicron di Amerika Syarikat (AS) berbanding kanak-kanak yang tidak divaksinasi, menurut kajian yang diterbitkan pada Rabu (30 Mac).

Remaja berumur 12-18 yang menerima dua suntikan vaksin pula adalah sekitar 40 peratus kurang dimasukkan ke hospital dengan varian Omicron, menurut kajian yang diketuai saintis Pusat Kawalan dan Pencegahan Penyakit (CDC) AS dan Boston Children’s Hospital.

Ia telah diterbitkan dalam New England Journal of Medicine.

Risiko lebih serius, termasuk keperluan untuk bantuan pernafasan mekanikal atau kematian, hampir 80 peratus lebih rendah bagi mereka yang menerima suntikan dalam kumpulan umur tersebut.

“Jangkitan seperti Covid dan jangkitan pernafasan mempunyai pelbagai tahap keterukan,” kata penyelidik CDC Dr Manish Patel. “Tetapi tindakan terhadap penyakit yang teruk masih boleh dikekalkan.”

Kajian itu melihat pesakit yang divaksinasi dan tidak divaksinasi dengan dan tanpa Covid-19 di 31 hospital di 23 negeri.

Vaksin itu menunjukkan prestasi lebih baik terhadap varian Delta, yang merebak tahun lalu. Keberkesanan vaksin terhadap kemasukan ke hospital dalam kalangan remaja apabila varian itu menjadi dominan adalah sekitar 93 peratus, menurut kajian.

Keputusan kajian CDC adalah baik untuk kumpulan umur yang lebih muda berbanding kajian yang diterbitkan oleh penyelidik New York pada Februari.

Kajian mendapati vaksin itu adalah sekitar 48 peratus berkesan dalam menjauhkan kanak-kanak dari hospital, dengan keberkesanan 73 peratus terhadap kemasukan ke hospital dalam kalangan remaja pada Januari 2022.

“Kebanyakan kanak-kanak yang mempunyai penyakit kritikal tidak diberi vaksin,” kata Dr Patel. “Dan kita sepatutnya dapat mencegahnya dengan tindakan vaksinasi yang mudah.” – Reuters